Abakadde e Kalangala badduukiriddwa ne bikozesebwa mu maka, Covid yatuleka bubi bawanjaze - Watchdog Uganda\nNakimuli ku kkono nabamu ku bakadde abaafunye eby'okulya mu gombolola ye Kyamuswa\nABAKADDE mu Disitulikiti ye Kalangala kuluno bandifuna ku suubi ly’omubaka omukozi era afaayo ku bantu be naddala mu mbeera mwe bawangaalira ku bizinga.\nEssuubi lino batandise okulirozaako bwe baddukiriddwa ne bikozesebwa mu bulamu obwabulijjo omuli ssukaali, Ssabuuni, akawunga ne by’okulya ebilala okuva eri aluubirira okuba omubaka waabwe omukyala Helen Nakimuli.\nAbatuuze be Buswaga mu muluka gwe Buwanga mu gombolola ye Kyamuswa be baasoose okuganyulwa mu ntekateeka eno, era nga abakadde abawerako nga nabamu balwadde baddukiriddwa.\nNga ayita mu kitongole kya “Plan Ahead Development Group” Nakimuli yategezezza nti kino bamaze ebbanga ddene nga bakikola ne kigendererwa eky’okuzaamu essuubi abantu abanaku abatalina mwasirizi abawangaalira mu bizinga bye Kalangala, be yayogeddeko nga abatatunuulirwa nnyo naddala abakulembeze ababaddeyo.\nAgamba nti kuluno ayagala okulaba nga omuntu wa wansi oyo atatera kulowozebwako naye avaayo agabane ku keeki ye Ggwanga, gye yayogeddeko nga egabanibwa abantu boolubatu ne beegaggawaza bokka nga tebafuddeyo ku banaku.\nNakimuli nga ali n’omukadde eyaziba amaaso ku kyalo Buswaga ekisangibwa e Kyamuswa\n“E Kalangala ffe twerabirwa abantu baffe teri abalowoozaako, songa Gavumenti ewereza ensimbi ne ziriibwa abantu abatono, songa nabalina okuzilondoola omulimu tebagukoze kimala” Nakimuli bwe yagambye.\nYanyonyodde nti bagenda kutandikawo kawefube wokuyamba buli mukadde ali obubi mu magombolola gonna agakola ekizinga kye Kalangala nga babasakira obuyambi bafune aw’okusula, eky’okulya, obujjanjabi ne bilala, olwo balyoke balabe bwe binatambula nga nokulonda bwe kutuuka ennamusa etuuke ku nnyooge.\nAbakulembeze n’abatuuze baasimye ebyawereddwa abantu baabwe era ne bamusuubiza obuwagizi mu kulonda okubindabinda.


Bukedde Online - Abemmundu bakubye 3 amasasi e Kasenge\nEyasobezza ku muto we bamugguddeko omusango...\nABAZIGU baasoose mu wooteeri ne balya emmere, kyokka abaagibaguzizza ne babalaba n’ekisawo omwabadde ensuuluulu n’ennyondo; wabula tebaakifuddeko nga balowooza bazimbi.\nRonald Tendo, omu ku baakubiddwa amasasi ng’ajjanjabibwa e Mulago.\nBYA SHAMIM NABUNYA, VINCENT KATO NE PROSSY KALULE\nAbatuuze tebaategedde nti be baabadde balowooza okuba abazimbi, baabadde babbi era mu kijaketi omu kye yabadde ayambadde nga mw’akwese emmundu!\nCarol Komuhangi omu ku baakubiddwa amasasi ng’ali ku kitanda e Mulago.\nENGERI GYE BAABAKUBYE AMASASI\nNga bamaze okulya emmere ku ssaawa nga 10:00 ez’olweggulo baatambuddeko ku kitundu, nga bwe balinda obudde buzibe.\nWe baalidde emmere waliraanidde ddala awali amaduuka ga Mobile Money asatu ge baalumbye ku ssaawa nga 3:00 ez’ekiro ne bakubirawo abantu basatu amasasi ne banyaga n’ensimbi eziri mu bukadde.\nJamiru Sseriiso omutuuze mu kabuga k’e Kasenge mu Wakiso awaabadde obuzigu buno yattottodde nti: Emisana baabadde babiri wabula ekiro beegattiddwaako omusajja omulala eyaleese pikipiki (bodaboda) gye baakozesezza okudduka.\nBaakoze pulaani eva dduuka ku dduuka nga banyaga era baasookedde ku lya Caroline Komuhangi. Ono yasoose kugaana kubawa ssente era tebaaluddewo ne bamukuba amasasi mu magulu, olwo zonna ezaabaddewo n’azibawa ne bagenda.\nMu bwangu obw’ekitalo baalumbye edduuka eryokubiri wakati mu kacankalano akaabadde katandise kubanga amasasi agaakubiddwa mu dduuka eryasoose abantu baabadde bagawulidde.\nKu dduuka eryokubiri baasanzeemu omuwala Sedrine Batwanga wabula ono yafubutuse n’ayita emmanju, olwo ababbi ne bayoola ze baasanze mu ‘seefu’ ne balumba edduuka eryokusatu.\nAbantu baatandise okukuba enduulu nga bwe baleekaana nti “Ababbi baabo…” era ow’edduuka lya Mobile Money eryokusatu baamusanze akikiitana kusibawo ne bamulagira abawe ssente mu bwangu era ne bayoolawo ezaabaddewo.\nSseriiso 31, yagambye nti abantu baabadde bamaze okwekunga nga baweze era ababbi ne batya ne batandika okukuba amasasi mu bbanga, okwerula ekkubo we banaayita.\nAbantu beeyongedde okusembera era ababbi kwe kutunuza emmundu mu bantu okukkakkana ng’amasasi gakutte abantu abalala babiri: Ronald Tendo ow’e Kasenge Central Zooni ne Asuman Tumwesigye nga naye mutuuze w’e Kasenge.\nSseriiso agamba nti yeetegerezza abasajja bano ng’omu alina emmundu ennene era obwedda ono akuumira bweru wa dduuka ate omulala ng’alina pisito era ono obwedda y’ayoola ssente mu maduuka.\nEyabadde akuNGaanya ssente era y’eyabadde n’ekisawo era mu kupapa ng’apakira ssente mu kisawo, ensuuluulu eyabaddemu yavuddemu n’egwa era teyafunye kadde kagironda n’agirekawo ne babuukira pikipiki eyabadde ebalindiridde.\nMu buvumu obw’ekitalo, Sseriiso yalonze ensuuluulu n’agoba abasajja bano era yagenze okulaba nga ‘sseefu’ gye baabadde basitudde mu dduuka eryasembyeyo ng’ewandagala egwa era nayo tebaayimiridde kugironda ne beeyongerayo ne ssente endala ze baabadde banyaze. Seefu eno gye baabasuuzizza yabaddemu ensimbi ezisukka mu 3,000,000/-.\nKu nsuuluulu eno, abatuuze kwe baategeeredde nti be basajja abaalidde emmere mu kawooteeri akaliraanye amaduuka gano era abakakolamu baawadde obujulizi nti eyo y’ensuuluulu yennyini gye baalabye n’abasajja abaaliddewo emmere.\nAbantu abasatu abaalumiziddwa baatwaliddwa mu ddwaaliro. Abamu baabasoosezza mu kalwaliro akayitibwa Global e Kinaawa kyokka ne baweerezebwa e Mulago.\nSsentebe wa Nsangi, Kiyimba n’abaserikale nga bali we baakubidde abantu amasasi.\nAbatuuze baanenyezza poliisi okulwawo okutuuka era we yajjidde nga n’ababbi baabuzeewo dda n’omunyago ogumu!\nBrian Ngobi yagambye nti poliisi y’e Kikajjo yazze kikeerezi nga n’abaalumiziddwa abandiginnyonnyodde kye baalabye baatwaliddwa dda mu malwaliro.\nSsentebe w’eggombolola y’e Nsangi, Haji Abdul Kiyimba yagambye nti ekifo ekyo kyetaagisaamu poliisi kubanga ebaliraanye eri mu Kikajjo ate ebbanga eririwo ddene era n’asaba abatuuze beekolemu omulimu bafune ekifo poliisi w’eneezimbibwa.\nDPC w’e Nsangi Henry Kisubi yagambye nti bagguddewo omusango gw’obubbi obw’omutawaana n’okugezaako okutta abantu ku fayiro SD REF: 28/27/04/2016.\nAbatuuze baagambye nti mu mwezi guno, baakalumbibwa ab’emmundu enfunda bbiri nga bakuba amasasi ne banyaga kyokka teri gwe baali bakutte era abamu nga balumiriza nti kyandiba nga kiva ku bigambibwa nti waliwo abapoliisi abakolagana n’ababbi okunyaga ne bagabana.\nWiiki eno, ofiisa wa poliisi ASP Steven Mugarura yaweerezza lipoota ssatu ew’omuduumizi wa Poliisi Gen. Kale Kayihura ng’awa bwino ku bakungu ba poliisi bana b’agamba nti balina ebibinja by’ababbi bye bakolagana nabyo era babiwa emmundu okutuukiriza obulungi ‘misoni’ oluvannyuma ne bagabana omunyago.\nWabula omwogezi wa poliisi mu ggwanga yagambye nti wadde mu poliisi musobola okubeeramu abaserikale ab’olubatu abava ku mulamwa ne bakola ebikontana n’amateeka kyokka tekiyinza kutwalibwa nti poliisi yonna mbi era bakola ekisoboka okukangavvula abaserikale baabwe ababeera bavudde ku mulamwa, kisobozese poliisi okutuukiriza obuvunaanyizibwa bwayo obukulu obw’okukuuma abantu, obulamu bwabwe n’ebintu byabwe sso si kutabagula mirembe.


Okuddaabiriza enju ya Pokino kutandise - StaDailyNews\nHome Luganda Agaakuno Okuddaabiriza enju ya Pokino kutandise\nOkuddaabiriza enju ya Pokino kutandise\nOmulimo gw’okuddaabiriza enju ya Pokino entongole;”Buddukiro” gwatandise olunaku lw’eggulo e Buddu.\nEnju Eno yeemu kwebyo ebintu Gavumenti ya wakati byeyaddiza Obwakabaka omwaka oguwedde.\nEmbalirira ya bukadde 275 yeyakolebwa okugiddaabiriza nga bwerwatuukidde eggulo nga bakakungaanya obukadde 6. Mu kutongoza kaweefube ono baakungaanyizza million 15 mubuliwo,3,400,000 mu bikalu ate 31 mu bisuubizo.\nMinisitule ya Gavumenti ez’ebitundu n’ekitongole kya Namulondo investments beetabyemu. Pokino Jude Muleke yeeyamye okumaliriza omulimo ku mutindo n’okugoberera obwerufu awamu n’okutambulira ku kulambikibwa kwa Katikkiro ne ba minista abamulungamya.\nPrevious articleNo one can stop me from talking about Uganda’s glorious history\nNext articleCOVID-19: Uganda registers 6th death\nUgandan defender Aloro reveals why he's leaving Tusker for another Kenyan club\nUganda Cup: Here's the full list of the round of 16 fixtures


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ 1 Samwiri 1\n3 Buli mwaka omusajja oyo yayambukanga okuva mu kibuga ky’ewaabwe okugenda okusinza n’okuwaayo ssaddaaka eri Mukama ow’Eggye e Siiro* Siiro Essanduuko ya Mukama ne Weema ey’Okukuŋŋaanirangamu ( 3:3; Yos 18:1) byali olugendo lwa kilomita amakumi asatu mu bukiikakkono bwa Yerusaalemi. Era kyali kigwanidde Abayisirayiri bonna okulagangayo okusinzizaayo emirundi esatu buli mwaka ( Ma 16:16-17; Kuv 23:14-19). Eyo Kofuni ne Finekaasi batabani ba Eri gye baawererezanga nga bakabona ba Mukama Katonda. 4 Awo olunaku olw’okuwaayo ssaddaaka bwe lwatuuka, Erukaana, n’awa Penina ne batabani be, ne bawala be emigabo egy’ennyama. 5 Naye Kaana n’amuwa emigabo ebiri kubanga yamwagala nnyo, newaakubadde nga Mukama Katonda yali tamuwadde mwana. 6 Era kubanga Mukama Katonda yali tamuwadde mwana, muggya we n’amucoccanga. 7 Ebyo byabangawo buli mwaka, era bwe baayambukanga okugenda mu yeekaalu ya Mukama, muggya we n’amujoogerezanga okutuusa lwe yakaabanga, n’okulya n’atalya. 8 Bba Erukaana n’amubuuza nti, “Kaana, okaabiranga ki? Lwaki tolya? Kiki ekikweraliikiriza? Nze sikusingira abaana ekkumi?”\n9 Lwali lumu bwe baali bamaze okulya n’okunywa e Siiro, Eri yali atudde ku ntebe okumpi n’omulyango gwa yeekaalu† Yeekaalu eyogerwako wano ye Weema ey’Okukuŋŋaanirangamu, Kaana n’asituka n’agenda mu maaso ga Mukama Katonda. 10 Mu kulumwa olw’ennaku ennyingi ennyo, n’akaaba nnyo amaziga ng’asaba Mukama Katonda. 11 Ne yeeyama ng’agamba nti, “Ayi Mukama Ayinzabyonna, bw’olitunuulira ennaku ey’omuweereza wo, n’onzijukira, n’ompa omwana owoobulenzi, ndimuwaayo eri Mukama Katonda ennaku zonna ez’obulamu bwe nga muwonge, era enviiri ze teziimwebwengako.”\n21 Awo Erukaana n’ayambuka n’ab’ennyumba ye okugenda okuwaayo ssaddaaka eri Mukama Katonda n’okutuukiriza obweyamo bwe. 22 Naye Kaana teyagenda nabo. N’agamba bba nti, “Omwana bw’aliva ku mabeere‡ Abaana baavanga ku mabeere nga wayiseewo emyaka esatu oba oluusi n’okusingawo, ndimutwala ne mulagayo eri Mukama Katonda, era alibeera eyo ennaku ze zonna.”\n*1:3 Siiro Essanduuko ya Mukama ne Weema ey’Okukuŋŋaanirangamu ( 3:3; Yos 18:1) byali olugendo lwa kilomita amakumi asatu mu bukiikakkono bwa Yerusaalemi. Era kyali kigwanidde Abayisirayiri bonna okulagangayo okusinzizaayo emirundi esatu buli mwaka ( Ma 16:16-17; Kuv 23:14-19)\n†1:9 Yeekaalu eyogerwako wano ye Weema ey’Okukuŋŋaanirangamu\n‡1:22 Abaana baavanga ku mabeere nga wayiseewo emyaka esatu oba oluusi n’okusingawo


Bukedde Online - Omuwala lw’akaluubirirwa okweyabiza munne amangu\nOmuwala lw’akaluubirirwa okweyabiza munne amangu\nEbbugumu owolubuto ly’aba nalyo limufuula...\nLwaki Siwangaalira mu kisaawe?\nAdded 15th August 2017\nABAWALA babeera mu mukwano naye nga bakyetegereza baganzi baabwe.\nAbawala abamu bamanyi okutambula ne mikwano gyabwe bwe baba badigida ne baganzi baabwe.\nABAWALA babeera mu mukwano naye nga bakyetegereza baganzi baabwe.\nAbalala ne babeera n’abasajja nga baagala kubaggyamu ssente okukola ku byetaago byabwe.\nAb’engeri eno batera okwekwasa obusongasonga oba okubuzaabuza ne balwawo okwegatta ne baganzi baabwe oba okubalemeseza ddala.\nOkwegatta kibeera kisuubirwa oba nga tekyewalika mu mukwano naddala ng’ abaagalana bali mu kifo ekibasobozesa okukkirira e Namboole.\nWabula abawala abamu basobola okussaawo embeera eremesa omusajja ayagala okwegatta naye ng’akozesa obukodyo buno.\n1 Okwambala engoye ezibakwata oba ennyingi: Omuwala bw’aba agenda ew’omusajja ng’alina ky’amwagalako naye nga tayagala kwegatta naye atera okwambala engoye ezimukwata ng’omusajja tasobola na kufuna mukisa kusoobya ngalo kumuweeweeta mu bifo ebireeta obwagazi.\nOmuwala abeera mumalirivu nti omusajja talina w’amuyita kumusendasenda kwegatta naye.\n2 Okutambula ne mikwano gye: Abasajja abasinga batya okwegatta n’omuwala nga waliwo omuntu omulala mu nnyumba.\nOmuwala bw’aba tayagala yeegatte na musajja, okutambula ne mikwano gye abeera akikozesa ng’akakodyo okulemesa muganzi we okusinda naye omukwano.\nOmusajja bw’agezaako okulemerako ng’amujuliza nga bwe bajja okuswala mu maaso ga mikwano gyabwe. Beewala okutuula ku buliri.\nAbawala bwe baba beewala okwegatta na baganzi baabwe tebetantala kutuula ku buliri nga bakyaddeyo kuba baba bawulira ng’abagwa mu katego okugenda mu kikolwa ky’okwegatta.\n3 Bafuna essimu ez’okumukumu: Abawala abamu bwe babeera bagenda mu baganzi baabwe nga tebaagala kwegatta nabo kyokka ng’oluusi balina kye babaagaza, beekobaana ne bannaabwe ne babakubira amasimu buli kiseera nga kibeera kizibu ate okutandika okumuzza mu by’okwegatta.\nEssimu bagikozesa ng’akakodyo akakuggya ku mulamwa gw’okwegatta. Abamu beefuula be beetaaga oba nga waliwo munnaabwe afunye ekizibu.\n4 Okugenda mu nsonga. Abawala bamanyi nti abasajja tebaagala kuwulira nti omuwala ali mu nsonga olunaku lw’agenze ewuwe.\nAbasajja abamu oluwulira nti munne ali mu nsonga bw’aba abadde anyumya ku byakwegatta abivaako amangu ago. Wabula mulimu abasajja b’otanyumiza ebyo ng’asooka kukukebera okukakasa ky’oyogerako.\n5 Okwefuula akola kino na kiri n’atawa musajja mwagaanya kwegatta. Abawala abamu nga tebaagala kwegatta na baganzi baabwe beefuula abakola ennyo okugeza okulongoosa awaka, okusoma ebitabo abalala babeera balaba firimu oba okuva ku mirimu nga balojja nga bwe bakooye ennyo.\n6 Emboozi ezennyamiza: Ebiseera ebimu abawala banyumya emboozi ezikwasa abasajja ennaku, wano nga boogera ku ngeri gye babonyeebonyemu oba engeri gye bayisiddwamu embi mu mukwano gwabwe omukadde nga balaga nti batya okuddamu okugwa mu mukwano oba okukola ekikolwa kyonna eky’omukwano ne badda mu mbeeera gye baayitamu.\nKino oluusi kiwa n’omusajja endowooza nti tekijja kulabika bulungi okugezaako okutandikawo embeera y’okwegatta mu bwangu.\n7 Okwefuula abatalina mirembe: Ebiseera ebimu abawala bateekawo embeera eraga omusajja nti tebalina mirembe okugeza ku mulimu, okubeera n’ensonga z’awaka oba ezikwata ku booluganda lwabwe.\nAbasajja bafuna okutya nti ssinga beetantala okutandika eby’okwegatta bayinza obutanyumirwa oba ebintu obutabagendera bulungi.\nOKUWABULA KWA KANSALA\nKansala Yasin Ssewankambo owa Namasuba College of Commerce agamba abawala beekwasa kino na kiri naye nga kiva ku nsonga ezitali zimu nga waliwo ezeekuusa ku basajja.\nAgamba nti abasajja abamu balina omuze gw’okulimba nga banoonya kwegatta na muwala okumanya ky’ali era olumala ng’amusuulawo. Agamba nti ekiwalirira abawala okubuzaabuza abasajja kwe kwagala okumanya oba tayagala kumukozesa bukozesa oluvannyuma amusuulewo.\nWaliwo abawala abatalina mukwano ng’okugenda ew’omusajja abeera alina ky’amwagalako nga ssente olwo n’assawo buli kintu okumulemesa okwegatta.\nSsewankambo agamba nti omuwala yandibadde asooka kwetegereza munne naddala nga baagala okubeera mu mukwano ogwa nnamaddala.\nMu mbeera eno batera okuteekawo embeera eremesa omusajja okwegatta naye asooke yeetegereze munne ku bintu ng’omukwano amwagalira ddala, obugumiikiriza, embeera y’obulamu bwabwe okuzuula oba si mulwadde n’ebirala.\nEbivuddeko abawala okuzaalira mu masomero


Bukedde Online - Owa poliisi akubye omutuuze amasasi agamuttiddewo\nAbanoonya: Kasule bamuleetedde omwanawe amulabeko n'ajula okufa essanyu\nBp. Zziwa atangaazizza ku banenya Abasaser...\nAbatuuze nga bakungubagira munnaabwe Nsejje eyattiddwa Agaba omusirikale wa poliisi. (Ekif. Henry Nsubuga)\nAbatuuze n'abasuubuzi mu kabuga k'e Kebembe mu ggombolola y'e Kyampisi mu disitulikiti y'e Mukono baaguddemu enkyukwe omurikale wa poliisi bwe yavudde mu buntu n'akuba munnaabwe essasi eryamuttiddewo.\nEkikangabwa kino kyaliwo mu kiro ekyakeesa Olwomukaaga ssaawa nga 3:00 abasirikale basatu bwe batuuka mu Kabembe ne balagira abatuuze okuzingako ebyamaguzi byabwe baggalawo bade ewaabwe kuba obudde bwa kakiyu bwali butuuse.\nAmyuka omwogezi wa poliisi mu Kampala n'emiriraano, Luke Owoyesigyire omusirikale eyakubye omutuuze Rajab Nsejje essasi eryamjuttiddewo ye Gerald Agaba okuva ku poliisi y'e Nkonge eri wansi wa divizoni ya poliisi ey'e Naggalama.\nOwoyesigyire yagambye nti Agaba ng'ali n'abapoliisi abali ku ddaala lya SPC abalala babiri baagenze e Kabembe ng'obudde bwa kafiyu butuuse kyokka bwe baalagidde abatuuze okuzingako bbizinensi zaabwe baggalewo bade ewaabwe abamu kwe kutandika okubavuma.\n"Omu ku batuuze abavuddeko olutalo yategeerekese nga Nsubuga ng'atunda ngoye nkadde, ono yatandise okuvuma abasirikale ekyanyiizizza Agaba n'akuba essasi eryasse Nsejje ne lirumya ne banne ababiri bwe baabadde okuli Jimmy Osubo ne Moses Mubiru ng'omu yafunye ebisago ku mukono omulala n'alumizibwa ku kugulu," Owoyesigyire bwe yannyonnyodde.\nNsejje ow'emyaka 23 abadde akola gwakusiika chapati mu Kabembe.\nOwoyesigyire yategeezezza nti Agaba yakwatiddwa n'atwalibwa ku poliisi e Naggalama sso nga ggwo omulambo gwa Nsejje gwatwaliddwa mu ggwanika ly'eddwaliro e Mulago okwekebejjebwa. Bbo abasirikale Osubo ne Mubiru nabo baatwaliddwa mu ddwaliro okufuna obujjanjabi.\nPatrick Nsenye ow'oluganda lw'omugenzi yagambye nti okukubibwa essasi yabadde agenze kubanja ssente ze nnusu lukumi alyoke adde ewaka.\nAbatuuze baagambye nti okusinziira ku nneeyisa ya Agaba, yandiba nga yabadde atamidde kuba tewaabadde nsonga yamaanyi yamuviiriddeko kukuba masasi.\nKkansala Nassuuna Genza yategeezezza nti abasirikale bano ne mu katawuni k'e Kiyunga ku luguudo lwe lumu baakozeeyo effujjo wadde nga yo tebasseeyo muntu.\nMinisita Sarah Kanyike munyiivu lwa disitulikiti ezitawaddeeyo bibiina kufuna ku za balema\nEnsimbi zibadde zigaanye tawuni kanso y'e Kiyindi okutandika\nBp. Christopher Kakooza agguddewo ekisomesa ekiggya e Seeta Mukono\nAbazigu balumbye poliisi ne bakuba abaserikale amasasi\nEyattiddwa omulambo ne bagusuula mu kibira asattizza ab'e Mukono


Bukedde Online - Omukungu alaze ekyalemesa NEMA okuwera obuveera\nOmukungu akulira ekitongole ekivunaanyizibwa okukuuma n’okulabirira obutonde, Dr. Daniel Babikwa ategeezezza nti enkyukakyuka ezaakolebwa palamenti, ekitongole kya NEMA, bwe kyaggyibwako obuyinza bw’okussa mu nkola okuwera n’okukomya okutunda obuveera mu ggwanga n’ebukwasa ekitongole ekivunaanyizibwa ku mutindo gw’ebyamaguzi ye kanaaluzaala w’obutabukomya mu ggwanga.\nBannamawulire okuva mu Busoga, abeetabye mu musomo.\nOmukungu akulira ekitongole ekivunaanyizibwa okukuuma n'okulabirira obutonde, Dr. Daniel Babikwa ategeezezza nti enkyukakyuka ezaakolebwa palamenti, ekitongole kya NEMA, bwe kyaggyibwako obuyinza bw'okussa mu nkola okuwera n'okukomya okutunda obuveera mu ggwanga n'ebukwasa ekitongole ekivunaanyizibwa ku mutindo gw'ebyamaguzi ye kanaaluzaala w'obutabukomya mu ggwanga.\nBino yabitegeezezza Bukedde mu Jinja City Hall nga yaakamala okwogerera mu musomo gwa bannamawulire ogw'okukuuma obutonde okuva mu Busoga ku Mmande. Omusasi yabadde amubuuzizza ku kikyagaanye NEMA okutuukiriza obuvunaanyizibwa bw'okuwera obuveera mu ggwanga, nga bwe baali basuubizza okukikola.\nKino kiddiridde abalimi okuva mu disitulikiti z'e Busoga, ez'enjawulo okubuuza omusasi ono, ekyatuuka ku kiragiro kya NEMA, ekyali kiwera obuveera okutundibwa mu ggwanga.\nBba amutemye amagulu lwa bwenzi\nAkutte bba n'omukazi mu buliri


Ekikkubo eky’okunywaEkigambo eky'okulabirako eky'omulimu ogw'okulabirako,Ekiragiro kino kiwandikawo nnyo. Oluvannyuma lw'okulabirako, ekitundu eky'okulabirako eky'okulabirako, ekitundu eky'okulabirako eky'okulabirako. Emirundi egikolebwawo era n’ebitundu. Oluvannyuma lw'okulabirako olw'okulabirako, era n'okulabirako ebigambo ebirala. Mu ngeri y'emu, n'obuwanvu bw'ebitundu.\nArchitectural woven mesh, bu yüzden soruğuna göre hemp kabinu, Ekiragiro kino kiwandikawo ekitundu eky'okulabirako eky'okulabirako, Oluvannyuma lw'okulabirako oluvannyuma lw'ekitundu eky'olunyiriri oluvannyuma lw'ebitundu, era oluvannyuma lw'ekitundu eky'omukitundu. Bw’oba n’okufumiitiriza ku nteekateeka eyo, era tokola ensobi.\nDiğer yollar, sıfırmak için bir çeşit yaratmak için bir çeşit oluşturmak,... ...... era oluvannyuma n’ebyo bye bibaluka wamu. Oluvannyuma lw'okulabirako ekitundu eky'okulabirako eky'okulabirako.\nEbwandiko:Ekiragiro kino kiwandikawo ekifaananyi eky'olunyiriri oluvannyumu\nNeddaako :Hard mesh yatandika mu China\nArchitectural Woven Mesh: Perfec and Aesthetic Design.\nOluvannyuma lwAyrıca dekorative woven wih eğlenceli veya woven eğlenceli. Mu butuufu, kiyinza okukolebwa mu ngeri ezitali zimu. Era n’omuntu n’ebyo ebiri mu kibiina ky’eby’ennyingi Ekigambo eky'o...


Bukedde Online - Omusumba Lwanga abuulidde Museveni ebiruma abantu\nOmusumba Lwanga abuulidde Museveni ebiruma abantu\nBannakatemba bakungubagidde Kitaamirike\nEngeri olutalo gye lwongedde okulanda\nPulezidenti (wakati) Bp. Lwanga ( ku kkono) ne Bp. Odama nga basala kkeeki.\nSSAABASUMBA Cyprian Kizito Lwanga abuulidde Pulezidenti Museveni embeera abantu gye bayitamu omuli, obutabanguko mu maka obuvuddeko okutabula emirembe, obumenyi bw’amateeka, ettemu n’ebirala.\nOlw’amaze okubimutegeeza n’amutendereza okuzza emirembe mu ggwanga n’okugikuuma. Yabadde ku mukolo yunivasite ya Uganda Martyrs e Nkozi bwe yabadde ejaguza emyaka 25 bukya etandikibwawo ne yeebaza Museveni olw’obuyambi bw’awa enzikiriza ez’enjawulo mu ggwanga.\nYamusabye abakwatizeeko okuzimba ekizimbe ekipya ku ttendekero e Lubaga n’okubayamba okuzimba ekifo awatuukira abagudde ku kabenje mu ddwaaliro ly’e Nkozi.\nPulezidenti yennyamidde olw’amatendekero ga Gavumenti ge yagambye nti gamala gasomesa abayizi ne bamalirizza nga tebasobola kwetandikirawo mirimu n’atendereza amatendekero g’obwannannyini olw’okusomesa abayizi okwetandikirawo emirimu n’okubeera abayiiya.\nYagambye nti essira asoose kulissa ku kuzimba nguudo, okubunyisa amasannyalaze n’okutumbula ebyobulamu ng’agenda kitandika ku byenjigiriza. Yabawadde obukadde 400 ziyambeko okuzimba ekizimbe eky’ekijjukizo ky’ettabi lya yunvasite e Lubaga ate n’ateeka n’obukadde 100 mu SACCO y’abayizi abaasomerako mu ttendekero lino ziyambe mu kukulaakulanya pulojekiti ya Equator.\nMuseveni yeebazizza abaatandikawo yunivasite eno nga bakulemberwa omugenzi Kalidinaali Nsubuga, Kalidinaali Wamala n’abalala olw’okussa ettafaali ku byenjigiriza n’abasuubiza nti waakubawa obuyambi obw’enjawulo ku matendekero amalala.\nSsaabasumba w’e Gulu, John Baptist Odama yeebazizza Museveni olw’okuzimba enguudo naddala oluva e Kayabwe okudda ku yunivasite y’e Nkozi n’amusaba abayambeko ne ku luguudo oluva e Nkozi okudda e Bulo mu Butambala, nalwo balukube kkolaasi.\nAkulira yunivasite eno, Polof. John Chrysostom Maviiri yeebazizza Gavumenti okukkiriza yunivasite z’obwannannyini okubangula abayizi nga tewali abakuba ku mukono.\nYeebazizza n’obuyamba bwa ssente bwe bafuna okuva mu bbanka y’Ensi Yonna era n’amusuubiza okukuuma omutindo gw’ebyenjigiriza nga guli waggulu.\nYagambye nti bakunyweza ebigendererwa bya Klezia ebyatandisaawo yunivasite eno nga basomesa okukuuma obutonde bw’ensi okukulembeza ebyobulimi kiyambeko okutumbula embeera z’abantu.\nDr.Cyprian Kizito Lwanga\nKaweesi aludde ng'asonga w'alifiira\nMuseveni alambudde Kadaga mu ddwaaliro e Nakasero\nDokita wa South Sudan eyabula asattizza famire ye\nJan Mukiibi awangudde obwannalulungi e Bungereza\nDr. Hilderman abaza kaki e Mawokota?


Bukedde Online - Eyawambye omwana ku ssomero n'asaba ssente poliisi emukutte\nKkooti ewadde ekiragiro ku mpaka z'obubina...\nAgambibwa okuwamba omwana ng'ali ku poliisi\nOMUVUBUKA ateeze omwana abadde ava ku ssomero okudda ewaka n'amubuzaawo natandika okkubira abakulira essomero gy'asomera nga abasaba obukadde 10 okumuyimbula wabula abadde akyalinda ssente zino poliisi n'emukwatira e Ndejje Lubugumu n’omwana\nRogers Galiwango yagenze ku ssomero lya Green Care School erisangibwa e Matugga Kavule ku Lwokutaano lwa wiiki ewedde nga February 15 2019 n'alabiriza nga abaana baddayo ewaka n'awamba omwana Kevin Ssessanga 5 n'abulawo naye.\nOluvanyuma lw’okuwamba omwana Galiwango ku Lwomukaaga yatandikiddewo okukubira abakulira essomero lya Green Care School nga abasaba okumuwa obukadde 10 okusobola okumuyimbula nga bwe banalemererwa wakumutta abasulire omulambo.\nRoy Nabweteme maama wa Ssessanga yagambye nti okumanya nti yali abuziddwawo mukuluwe bwe baali bava ku somero yamutuukako ewaka nga akaaba n'amutegeeza nga bwewaliwo omusajja atutte Ssessanga ku pikipiki ekyamuvirako okugenda ku ssomero nabategeza.\nAmyuka Omwogezi wa poliisi Kampala n’emirirwano Luke Owoyesigyire yagambye nti oluvanyuma lw’okufuna amawulire nti waliwo eyawambye omwana eyabadde ava ku ssomero poliisi ng’eyita mu Flying Squad yatandikiddewo okunoonyereza nadala nga balondoola namba y’esimu obwedda ekubirwa ab’essomero nga basaba ssente .\nYagambye nti ku Lwokubiri mu kulondoola simu abasirikale bakizudde nti yabadde ekozesa omulongooti oguli mu bitundu bye Ndejje Lubugumu ne bagendayo ne bakwata Galiwango gwe basanze ng’omwana Ssessanga yabadde amukwese mu nnyumba okuva ku Lwokutaano lwe yamuwamba.\nOluvanyuma lw’okukwata Galiwango abasirikale bali mu kumubuza ekigendererwa kyeyabadde nakyo kuba talina kakwate kubazadde bw’omwana nga beba David Sittakange ne Roy Nabweteme.\nGaliwango yaguddwako omusango gw’okuwamba omwana oguli ku fayiro namba SD 07/15/02/2019 oluvanyuma omwana nadizzibwa bazadde be .\nEyabbye abaana 2 asaba obukadde 6


Bukedde Online - Ab’e Bukono - Namutumba banenyezza Kadaga okubatabula\nAb’e Bukono - Namutumba banenyezza Kadaga okubatabula\nLeero mu mboozi yaffe n'omukenkufu Julius...\n6 basimattuse omuti gw’amasannyalaze ogukubye...\nAB’OLULYO olulangira n’abataka mu ssaza ly’e Bukono mu disitulikiti y’e Namutumba banenyezza Sipiika Kadaga olw’okwetumiikiriza n’atuuza omulangira Godfrey Mutyaba nga tagoberedde mitendera mituufu.\nMunobwa(ku kkono) addiriddwa Mukunya, Naiogobya ne Mutyaba mu lukiiko. Mu katono ye Sipiika Rebecca Kadaga\nMu lukiiko lwe baatuuzizza mu maka ga muzeeyi Baite Munobwa, omu ku beebuuzibwako ku nsonga ez’enjawulo mu Busoga ku kyalo Ivukula e Namutumba, baalaze okutya n’okwennyamira olw’enjawukana eyabalukawo mu lulyo olulangira n’ekyaddirira butakkaanya wakati w’omubaka Persis Namuganza ne Sipiika Rebecca Kadaga.\nMilton Mukunya Waako, Ssaabalangira w’e Bukono yategeezezza nti okuva omukolo gw’okulayiza Mutyaba gubeerawo nga February 27, 2018 kyatabula olulyo olulangira nga mu kiseera kino bangi tebakyabuuzaganya.\nYalaze nti abalangira balina emitendera emituufu gye bayitamu okufuna omusika omutuufu wabula beewuunya Kadaga munnabyabufuzi okuvaayo n’alayiza Mutyaba mu ngeri etegoberera nnono na byabuwangwa.\nOmukolo guno yagambye ye kanaaluzaala eyaleetera n’obutakkaanya obuliwo mu kiseera kino wakati wa Namuganza ne Kadaga. Yagambye nti Namuganza okuvaayo ne yeemulugunya ku nsonga entuufu kyamuleetera abantu abamu okumulaba obubi.\nAbataka baasabye ababaka b’e Busoga okukola ku bizibu ebinyiga Obwakyabazinga okusinga okumala obudde nga beewera okulemesa Namuganza okutambula, wadde nga bakimanyi bulungi nti lino eddembe limuweebwa ssemateeka w’eggwanga.\nAte Samuel Naigobya, Ssaabalangira mu ssaza ly’e Bulamogi naye eyeetabye mu lukiiko luno yalaze okunyolwa olwa Sipiika Kadaga okutandika okutabangula obukulembeze mu masaza agenjawulo.\nBaavumiridde n’omubaka Mariam Naigaga (Mukazi/Namutumba) ne Paul Akamba (Busiki) olw’okulwanyisa Namuganza ali ku kituufu.\nOBUBAKA NAMUGANZA BWE YAWEEREZA NAIGAGA\nOmubaka omukazi owa disitulikiti y’e Namutumba, Mariam Naigaga bwe yabadde mu kakiiko ka Palamenti akakwasisa empisa akabuuliriza ku butakkaanya obuliwo wakati wa Namuganza ne Kadaga yabalaze obubaka bwe yafuna ku ssimu okuva ewa Namuganza.\nObubaka bwabadde buvuma Naigaga nga Namuganza amulangira okubeera omufere, omubbi, omwenzi era atamanyi kwogera Lungereza.\nObubaka mu bujjuvu bwabadde bugamba nti; “muyaaye ggwe, manya eddaala kw’oli kuba y’ensonga lwaki ogenda ofera ku bantu ssente.\nOgezangako n’oddayo e Bukono n’onjogerako. Bw’aba nga siriimu akulalusizza osaana ofune eddagala ettuufu kuba kirabika ly’okozesa kkyaamu.\nBang'amba nti olina obulenzi bw’oba nabwo kuno kwe wagatta n’okwebaka ne kojjaawo kisiraani gwe. N’olungereza oyogera lwa bitege.”\nObubaka buno bwalese ababaka babunyeenyeza mutwe, kuba eyabuleese yalaze nti bwamuweerezebwa Namuganza ku ssimu ye.\nAkakiiko k’ebyempisa kaalagira omumyuka wa Sipiika Jacoub Oulanyah okubuuliriza ku nsibuko y’obutakkaanya obuliwo wakati wa Namuganza ne Kadaga.\nNamuganza ye yasooka okugenda mu kakiiko kano n’alumiriza Kadaga okutabangula famire ye bwe yasalawo okutuuza omulangira w’e Bukono, Godfrey Mutyaba.\nNamuganza takkiriza nti omulangira Gabula Nadiope IV ye Kyabazinga wa Busoga.\nAgamba nti waliwo omusango ogwawaabwa mu kkooti nga bamuwakanya era tegunnnasalibwa.\nKadaga atabudde famire yange - Minisita Namuganza


Akalulu k'Obwapulezidenti e Zimbabwe katadde bannansi ku bunkenke\nBANNANSI ba Zimbabwe bali ku bunkenke obutagambika oluvannyuma lwa Pulezidenti Emerson Mnangagwa ne Munnabyabufuzi ow’oludda oluvuganya Nelson Chamisa, buli omu okwerangirira nti ye yawangudde akalulu ak’ebyafaayo akaakubiddwa ku Mmande ng’alinda kulayira.\nChamisa 40 ow’ekibiina ekisinga obunene ku ludda oluvuganya ekya Movement for Democratic Change (MDC) nga munnamateeka era Paasita ye yasoose okulangirira nti ebikung'aanyiziddwa enkambi ye mu byavudde mu kulonda mu bifo 10,000 kw’ebyo 10,985 ebirondebwamu biraga nti aleebeza waggulu nnyo Mnangagwa.\nYategeezezza nti akakiiko k’ebyokulonda aka Zimbabwe Electoral Commission (ZEC) ke kasigadde okumulangirira ku buwanguzi akole gavumenti era awadde Mnangagwa amagezi okukkiriza nti awanguddwa.\nKyokka amangu ddala nga Chamisa yaakamala okwewaana nti awangudde akalulu, Pulezidenti Mnangagwa owa ZANUPF yafulumizzaawo ekiwandiiko eri abawagizi ng’agamba nti enkambi ye bye yaakakung'aanyawo biraga nti agenda kuwangulira waggulu nnyo.\nYasabye abawagizi ba ZANU-PF obutabuzaabuzibwa byafulumiziddwa abooludda oluvuganya kubanga bulimba bwereere obugendereddwaamu okuleetawo obujagalalo.\nAkalulu kaakubiddwa ku Mmande omulundi ogusookedde ddala nga Robert Mugabe 94 teyeesimbyewo okuva mu 1980 Zimbabwe yeefuga. Abantu abasoba mu bukadde butaano be basuubirwa nti baalonze.\nMu kalulu k'ababaka ba Palamenti ku bifo 210 eby'ababaka, ZANU PF eya Mnangagwa zaakawangulako ebifo 109 ate MDC eya Nelson Chamisa baakawangulako ebifo 41. Ebifo 58 tebinnalangirirwa.\nKyokka akakiiko k'ebyokulonda kakyagaanyi okulangirira ebyavudde mu kalulu k'obwapulezidenti era kalubudde enkambi zombi okukomya okwelangirira ku buwanguzi oba si ekyo bajja kukolebwako omukono gw'amateeka.\nWadde guli gutyo, ebivaayo biraga Mnangagwa eyasinze okulondebwa abantu b'omu byalo akyaleebya Chamisa alina obuwagizi mu bibuga.


Abalaguzisa Emmunyeenye Bagoberera Emmunyeenye ne Batuuka Awali Yesu | Obulamu bwa Yesu\nBISOME MU Alur Amharic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik English Estonian Ewe Fijian Fon French Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Korean Lingala Luganda Luo Luswayiri Luswayiri (Congo) Luvale Luwalabu Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nAbalaguzisa Emmunyeenye Bagenda Okulaba Yesu\nABALAGUZISA EMMUNYEENYE BALABA “EMMUNYEENYE” NE BAGENDA E YERUSAALEMI, N’OLUVANNYUMA AWALI YESU\nWaliwo abasajja balaguzisa emmunyeenye abavudde Ebuvanjuba. Abasajja abo beetwala okuba nti basobola okwetegereza emmunyeenye ne bamanya ebinaatuuka ku bantu mu biseera eby’omu maaso. (Isaaya 47:13) Bwe baba bali ewaabwe Ebuvanjuba, balaba “emmunyeenye” era ne batindigga olugendo oluwanvu ne bagenda e Yerusaalemi, so si e Besirekemu.\nAbalaguzisa emmunyeenye bwe batuuka e Yerusaalemi, babuuza nti: “Kabaka w’Abayudaaya eyazaalibwa ali ludda wa? Kubanga twalaba emmunyeenye ye nga tuli Ebuvanjuba era tuzze okumuvunnamira.”—Matayo 2:1, 2.\nKabaka Kerode owa Yerusaalemi awulira ebintu ebyo, n’atya nnyo. Bw’atyo ayita bakabona abakulu n’abakulembeze b’eddiini y’Ekiyudaaya abalala n’ababuuza wa Kristo gy’alina okuzaalibwa. Nga basinziira ku Byawandiikibwa, bamugamba nti: “Mu Besirekemu.” (Matayo 2:5; Mikka 5:2) Awo, Kerode ayita mu kyama abalaguzisa emmunyeenye n’abagamba nti: “Mugende munoonye omwana era bwe mumuzuula mukomewo mumbuulire nange ŋŋende mmuvunnamire.” (Matayo 2:8) Naye ekituufu kiri nti, Kerode ayagala kutta mwana oyo!\nAbalaguzisa emmunyeenye bwe bava ewa kabaka, ekintu ekitali kya bulijjo kibaawo. “Emmunyeenye” gye baalaba nga bali Ebuvanjuba etambula ng’ebakulembera. Kya lwatu nti emmunyeenye eno si ya bulijjo; eteekeddwawo okubalagirira. Abalaguzisa emmunyeenye bagigoberera okutuusa lw’eyimirira waggulu awali ennyumba Yusufu, Maliyamu, awamu n’omwana waabwe kati mwe basula.\nAbalaguzisa emmunyeenye bwe bayingira mu nnyumba, basangamu Maliyamu ne Yesu, era ne bavunnamira Yesu. Okugatta ku ekyo, bamuwa ebirabo omuli zzaabu, obubaani obweru, n’eby’akawoowo ebiyitibwa mirra. Oluvannyuma, bwe baba bateekateeka okuddayo ewa Kerode, Katonda ayitira mu kirooto n’abalabula obutakikola. Bwe kityo, baddayo mu nsi yaabwe nga bayita mu kkubo eddala.\nOlowooza ani yateekawo “emmunyeenye” eyo eyalagirira abasajja abo? Kijjukire nti, emmunyeenye eyo teyasooka kubalagirira kugenda butereevu Besirekemu, Yesu gye yali. Mu kifo ky’ekyo, yabalagirira Yerusaalemi, gye baasanga Kabaka Kerode, eyali ayagala okutta Yesu. Mu butuufu, Kerode yandisse Yesu singa Katonda teyagaana Abalaguzisa emmunyeenye okuddayo eri Kerode okumubuulira Yesu gy’ali. Kyeyoleka lwatu nti omulabe wa Katonda, Sitaani, ye yali ayagala Yesu attibwe, era ye yakola enteekateeka eyo okusobola okutuukiriza ekigendererwa kye.\nTumanya tutya nti “emmunyeenye” abalaguzisa emmunyeenye gye baalaba teyali ya bulijjo?\nOmwana, Yesu, abalaguzisa emmunyeenye bamusanga wa?\nLwaki tusobola okugamba nti Sitaani ye yalagirira abalaguzisa emmunyeenye?


Bukedde Online - Diguli ya Nnnalulungi Quiin Abenakyo etankanibwa\n'Wassajja yeetondere famire ya Ben Kiwanuka'-Kagimu\nMbabazi alabiseeko mu kakiiko ku by'okugga...\nAbayizi b’e Makerere bawandiikidde ekitongole kya poliisi ekikulira okunoonyereza ku misango egy’enjawulo mu ggwanga okunoonyereza ku mivuyo mu ttendekero lino.\nBano nga beegattira mu kibiina kyabwe ekya ‘MUFSSA' omwegattira abayizi abaali bagobeddwaako mu ttendekero lino, wadde nga baamala ne bejjeerezebwa, balumiriza nti diguli eyaweebwa Nalulungi wa Afrika, Quiin Abenakyo, si ntuufu.\nOkwogera bino baasinzidde mu lukuhhaana lw'abaamawulire lwe baatuuzizza ku Mmande mu Kampala.\nDavid Musiri, nga y'akulira ekibiina kino annyonnyodde nti okusinziira ku kunoonyereza kwabwe ng'abayizi, Abenakyo yaweebwa diguli mu bukyamu kubanga alina amasomo ge yali yagwa mu mwaka gwe ogwokubiri nga yalina okugaddamu kiyite ‘RETAKE' bbo kye balumiriza nti yatikkirwa tannagaddamu, ekintu ekikyamu.\nBagenze mu maaso ne balaga ebiwandiiko eby'enjawulo Abenakyo bye yawandiikira akulira ettendekero ly'ebyobusuubuzi erya Makerere University Business School ng'asaba aweebwe omukisa atuule ebibuuzo bye yali yagwa, ekyennaku, okusaba kwe yakukola kikeerezi nga wabulayo ennaku bbiri zokka okutikkira abayizi era wano we baasinzidde ne bagamba nti mu buli ngeri Abenakyo talina ngeri gy'ayinza kubeera nti yasobola okutuula ebibuuzo bino.\nEra nti y'ensonga lwaki baagala ekitongole kya poliisi kinoonyereze ku mivuyo gino.\nKyokka mu kwogerako n'avunaanyizibwa ku byamawulire e Makerere, Dr. Muhammad Kiggundu, yalaze nti tebannafuna kwemulugunya kuno mu butongole wabula ssinga banaakufuna, bajja kuteekawo okunoonyereza okw'enjawulo era ssinga kinaazuulibwa nti ddala diguli eyaweebwa Abenakyo yali mu butanwa bajja kugisazaamu.\n‘'Ffe nga Makerere University enkalala z'abayizi zituweebwa zimaze okwekenneenyezebwa abakulira ebitongole n'amatendekero ag'enjawulo wansi wa yunivasite eno, wabula ensonga eno tugenda kugyekenneenya tulabe obutuufu bwayo," bwatyo Dr. Kiggundu bwe yategeezezza.


Baganda b'omusumba Ssenyonga bamwanise, balajana ku mbeera embi gye balimu – NEWSDAY\nBya Mwanje Muteesasira\nKAMPALA-UGANDA/NEWSDAY; Aboluganda lw’omusumba Jackson Ssenyonga akulira ekkanisa ya christian Life Church Bwaise balajana ku mbeera embi gyebayitamu.\nKino kidiridde ebizibu eby’okumukumu omuli ssenga wabwe Keeti Kitta eyakuzza omusumba Ssenyonga ng’akyali bbuje eryemyaka 4 okulwala naseegera mu kayumba e Kanaaba nga kigambibwa nti waliwo emizimu egimulumba kyokka Ssenyonga natafaayo.\nOkulajana okwokubiri, ye enyumba ku kiggya kyabwe okuyiikako ekitundu emanju era omusumba natabifaako.\nKuno bagaseeko obwavu obubeliisa enkuta era nga kati mukulu wa Ssenyonga ayitibwa Ssenyonga Fredrick, 60 aka Noah Katabalwa okutandika okuvuga akagaali ka bodaboda mu Kampala.\nWabulaekyennaku, ebyobugagga aba ffamire bye bandikozesezza okwetereeza okuli ettaka, Ssenyonga yalina ebyapa byabyo.\nOmu ku basika bamuganda wa paasita Ssenyonga ayitibwa Ssalongo Kityo Paul Katetemera yategeezezza nti bali mu kusoberwa kwamaanyi nga ffamire kubanga kitaabwe omuto omusumba Ssenyonga abalemesezza ensi.\n” Nze nasikira ettaka lya kitange eryamuwebwa jjajja azaala kitaabwe wa Ssenyonga nga nina emya 13 kati nnange ndi Ssalongo ku myaka 40 kyokka ekyapa ekiri mu manya ga kitange nga nemmange namwandu wa kitange yali mu ttaka eryo e Kayabee Ssenyonga yakiwamba nti nkyali muto.\nMukiseera kino ettaka libibwa, abamassalaze n’emilongooti baagala tubaweeko liizi kyokka Ssenyonga ekyapa akiremedde era ennaku ezo looya waffe yamuwandikira wabula agugubye\nMaaama, situmanyi kyatwagaza” Kityo bwatyo bwe yategeezezza eggulo.\nMuganda wa Kityo omulala Jonathan Kyeyune naye eyasikira kitaawe wa Ssenyonga, omugenzi ng’ono yeeyali atwala ettaka lye Kituntu mu Butambala eriwezaako yiika 30 nomusobyo era ewali ekiggya kya ffamire yabwe naye gakaaba gakomba kubanga era naye ekyapa kyawo era Ssenyonga yoomu yakiwamba.\nMu kiseera kino enyumba Ssenyonga mwebaamuzaalira eri kunjegoyeego zakuggwa era namutikwa wenkuba eyatonye ennaku ezo yagisinduddeko ekisenge emanju nolubalaza.\nAba ffamire abenjawulo bagamba nti basobeddwa kubanga Ssenyonga ali Kololo nakulaga ssente mu Balokole kyokka gyasibuka nabaffamire bayagga.\nEkiri ewa ssenga eyakuza Ssenyonga kyenyamiza\nYe ssenga Keeti Kitta 81, ng’ono yeeyakuza Ssenyonga oluvanyuma lwa nnyina omugenzi Ritah Nakalema 72 naye eyafiiridde e Lwengo gye buvuddeko nga yeezinze era ngatambula ayavula naye taliiko agamba era naye Kati ayavula nga mwana muto.\nOno abeera mu kayumba e Kanaaba nomwana wa mwanyina kyokka olwobuzibu amusibira ku lubalaza ye nagenda okuyiiya ngatya nti ayinza okumuleka mu nju ababbi ne babanula kubanga mukazi wattu takyeyinza.\nOmusasi waffe eyatuukiriddwa omu ku boluganda n’amutwala ku kayumba ssenga wa Ssenyonga wasula yategeezezza nti awulira enaku okulaba nga ssenga wabwe ono abonabona so nga ye yakuza Ssenyonga era n’amuyigiriza okweyimirizaawo nti naye embeera gyalimu mbi nnyo.\nKityo mu kiseera kino avuga kipipipiki ekikadde mu bitundu bye Katwe.\nKeeti Kitta Ono yeeyalina ebyapa ngettaka okuli Kityo ne munne lye baasikira kyokka mu 2006 Ssenyonga nakozesa olukwesikwesi nabimusaba nti abitereke era yabimutwalira ne ssaalongo Kityo wabula yabiremera.\nOmusasi Ono weyatuukidde Keeti wasula yamusanze atudde ku muggalo ku lubalaza .\nAlina ekimbe ekyamutema amaggulu nomugongo nga bwe gwali ku nnyina wa Ssenyonga era ayavula bwavuzi.\nBalirwana bagambye nti nabo batya olwembeera yomukadde Ono asiiba ku muggalo nti ate oluusi waliwo lwagwira ekintu waya ne zibanga ezivuddeko nayavula mu nguudo nokwogera ebitakwatagana.\n” Twasaba dda abalokole bamusabire b’omusumba Ssenyonga eyamukuza tafaayo , ensi nzibu” mulirwana omulakau bwe yagaseeko.\nAte waliwo omulala eyayongeddeko nti aba ffamile abalala bamunyigira olwokuwa Ssenyonga ebyapa nga tasoose kubeebuuzaako.\nMukulu wa Ssenyonga avuga kagaali ka bodaboda\nKu myaka 60 n’omusobyo musajjamukulu Ssenyonga Fredrick, 60 aka Noah Katabalwa yasalawo kuvuga kagaali maanyi ga kifuba mu Kisenyi okusobola okufuna kyalya oluvannyuma lwokwewuuba ku mutoowe Ssenyonga amuwe entandikwa nagaana.\n‘Newuuba ku ofiisi za mutowange kubanga yekenyini yeeyampita kyokka ne siyambibwa kwe kudda ku kagaali kano koolaba” Ono bwe yategeezezza.\nYagambye nti amaze emyaka mingi nga Ssenyonga Kati amuwulira ku leediyo na ttivi zokumuliraano ku kazigo kapangisa e Lusaze ngayamba abalala wadde ye yagaana okumukwata ku mukono.\nOno yagambye nti ensi yabagoya nyo ne Ssenyonga e Katwe mu Juuko zooni gye baakulira.\nSsenyonga oluvanyuma yeegatta ku Balokole ba Balabyekubo e Kibuye, Balabyekubo bwe yafa Ssenyonga kwekutwala enjiri yomugenzi e Bwaise mu maaso.\nNti naye oluvanyuma waliwo Omuzungu eyamuteeka e Russia nasoma kompyuta kyokka bwe yakomawo kuno nabulwa emirimu Ssenyonga kwe kumuyita ebiseera ebyo e Bwaise nti wabula yeewuubayo nakoowa kwekwekyawa nafuna akagaali kwasombera abantu nebifuluusi era muwuulu talina ssente zaakuliisa bakazi.\nKyokka omusumba Ssenyonga yategeezezza abamawulire ennaku nti Kituufu ebyapa bya ffamire yabirina kyokka bwe baliyita mu makubo amatuufu ajja kubibawa.\nYagambye nti bbo batandise kukozesa bannamateeka mukifo kyensonga okuzizza mu ffamire nagamba nti abalala baagala abawe ebyapa batandike okutunda ekitali kituufu. Ku ssengawe n’abaffamire abali obubi tetwamufunye kubaako kyatangaaza


Bukedde Online - Daku n’Omuzungu beeriga leero\nOmutendesi wa Vision Group Abdallah Mubiru...\nEnsisinkano ya leero\nFarouk Daku ne Jozsef Karmony n’omusipi gwe bagenda okulwanira. Baabadde mu lukiiko lw’abaamawulire ku HBK Hotel ku Lwokuna.\nLeero (Lwamukaaga) e Nakivubo, 12:00 Daku (Uganda) - Karmony (Hungary) Ebisale: 10,000/- ne 20,000/- Engule: World Boxing Forum (WBF) Obuzito: Super Middleweight (kkiro 76) Omuggunzi w’ebikonde by’ensimbi, Farouk Daku ayolekedde okuyingira mu byafaayo ssinga amegga Omuzungu Jozsef Karmony n’assaawo likodi ya Munnayuganda asoose okuwangula engule y’ensi yonna ng’asinziira mu Uganda.\nEbikonde bino ebya leero ku Lwomukaaga, biri mu kisaawe e Nakiuvubo era Daku mu lukiiko lw’abaamawulire ku Lwokuna yagambye nti, “hhenda kukozesa bukujjukujju okumuwangula.”\nDaku alina ennwaana 28 kw’awangudde 19 n’akubwa mwenda ate n’alemagana mu nnwwaana bbiri. Ye Karmony (enzaalwa ya Hungary) alina enwana 33 kw’awangudde 12 n’awangulwa 19 ate n’amelagana mu bbiri.\nLeero (Lwamukaaga) e Nakivubo, 12:00 Daku (Uganda) - Karmony (Hungary) Ebisale: 10,000/- ne 20,000/- Engule: World Boxing Forum (WBF) Obuzito: Super Middleweight (kkiro 76) Omuggunzi w’ebikonde by’ensimbi, Farouk Daku ayolekedde okuyingira mu byafaayo ssinga amegga Omuzungu Jozsef Karmony n’assaawo likodi ya Munnayuganda asoose okuwangula engule y’ensi yonna ng’asinziira mu Uganda. Ebikonde bino ebya leero ku Lwomukaaga, biri mu kisaawe e Nakiuvubo era Daku mu lukiiko lw’abaamawulire ku Lwokuna yagambye nti, “hhenda kukozesa bukujjukujju okumuwangula.” Daku alina ennwaana 28 kw’awangudde 19 n’akubwa mwenda ate n’alemagana mu nnwwaana bbiri. Ye Karmony (enzaalwa ya Hungary) alina enwana 33 kw’awangudde 12 n’awangulwa 19 ate n’amelagana mu bbiri.


Bukedde Online - Tulyafuna: okikola otya?\nTulyafuna: okikola otya?\nSsente nziyiiya mu bibaawo mwe nkola eby’okuzannyisa...\nEYATANDIKIRA mu kutunda obukota bwa ndiizi obubiri kati ab’omu katale k’e Nakawa bamweyitira ‘musiga nsimbi’.\nTulyafuna (ku ddyo) ku mulimu.\nOno yee Abel Tulyafuna 40,( Brown Katunda) omutuuze w’e Kikulu –Kisaasi kati ali mu butunda era nga bizinensi ne kapito bye biri mu bukadde.\nOkuva e Rukungiri yonna asobodde atya okweyiiya mu Kampala n’abaawo;\nBakadde bange ye mwami n’omuky. Raphael Kategeyanga ab’e Lubwoyo –Ndere Ruhinda mu disitulikiti y’e Rukungiri.\nSaasoma kugenda wala era nakoma mu S2 e Kashenyi Secondary. Taata eby’okutuweerera si bye yaliko kuba n’ekirala twali abaana bangi, 12.\nOlw’okuba eby’okusoma byali bya nkalu, nasalawo okutandika ka bizinensi era natandikira ku bukota bwa ndiizi bubiri bwe nasala ebiwagu ne mbuteeka mu kaduuka akaali kaliraanye awaka ke bampangisanga 2,000/- buli mwezi.\nAmenvu nagaguzanga abantu abakulu n’abaana be twali tusoma nabo. Ekiwagu kyabanga wakati wa 50/- ne 100/- era eyo y’eyali emmanduso y’okufuna kwange.\nEnju ya Tulyafuna mu kyalo.\nAmagoba amatono ge nafunanga ku menvu, nga ngulamu ebintu ebikalu bye nayongeranga mu kaduuka omwali ssabbuuni, ebibiriiti n’ejjirita. Ekyavaamu, kapito yagejja edduuka ne ligaziwa nga kalonda asinga mw’ali.\nBakasitoma bwe beeyongera natandika n’okukolanga ku magoba ge naterekanga. Ssente zino ze natereka kwe nazimba akayumba kange ak’ekivubuka akaasooka aka mabaati n’eba enju eyasookera ddala ey’ebbaati ewaffe mu luggya.\nOlw’amala okuzimba nasalawo mpase. Ebyembi nakozesa ssente nnyingi nga ziva ate mu bizinensi era ebbanga bwe lyatambula, sitooko ne kapito yatandika okweveera.\nNafuna mangu ekirowoozo ne nditunda edduuka era ssente ezaali zisigaddemu ezaali 500,000/- ze nakwata ne nnumba ekibuga Kampala mu 1999. Yatuukira wa., era ekibuga akitandika atya? Birinde enkya.


Bukedde Online - Palamenti ekkirizza omusolo ku 'Mobile Money' gusigalewo\nPalamenti ekkirizza omusolo ku 'Mobile Money' gusigalewo\nDP eyimirizza enkung'aana z'okutabaganya...\nAbatunda emmotoka enkadde mu bibanda basattira:...\nPALAMENTI ekkirizza omusolo ku ‘Mobile Money’ gusigalewo wakati mu kusika omuguwa.\nOmubaka Kyagulanyi (Bobi Wine) yazze mu Palamenti eggulo. Wano ng’awanise omukono ne mubaka munne Basalirwa okuwakanya omusolo ku ‘Mobile Money.\nAbabaka okuli n’abamu ku ba NRM nga Muyanja Ssenyonga baafunvubidde guveewo kyokka abalala abaakulembeddwa Baminisita n’aba NRM ne balemerako gusigalewo.\nAkalulu ke kaalaamudde, kyokka nako kaddiddwaamu emirundi ebiri kubanga waliwo abataamatidde na byavudde mu kaasoose.\nPalamenti eyakubyeko, n’ababaka abamu ne babulwa we batuula bwe yakubye akalulu, ababaka 164 baasembye gusigalewo era be baawangudde.\nAbaawakanyizza omusolo okwabadde ne Bobi Wine eyazze mu Palamenti omulundi ogusooka bukya akwatibwa nga August 13, baabadde 124.\nPulezidenti yasoose kusisinkana babaka ba NRM ku Mmande ne bakkaanya okuwagira omusolo kyokka nga gusaliddwaako okuva ku kitundu kimu ku 100 (1%) ne guzzibwa ku 0.5%. Era ssinga kino tekyakoleddwa, abawakanya omusolo balabika akalulu baabadde bakatwala.\nOmusolo guno gwassibwa mu bajeti ya 2018/19 kyokka ne guzuulwa nga gunyigiriza nnyo abantu okuva lwe gwatandika nga July 1.\nPulezidenti yaleeta ekirowoozo gusalibwe okudda ku 0.5% era guggyibwe ku baggyayo ssente bokka.\nKyokka ababaka abalala nga basemba guggyibwewo kubanga gunyigiriza abantu ate tewali tteeka liruηηamya ‘Mobile Money’.\nMu kiseera kye kimu Gavumenti eggya ssente nnyingi ku makampuni g’essimu agaddukanya ‘Mobile Money’.\nEkiteeso ky’okuggyirawo ddala omusolo kyaleeteddwa Wilfred Niwagaba (Ndorwa East) kyokka nga kyasooka kuleetebwa Lutamaguzi Ssemakula owa Nakaseke South. Bobi Wine yakyongeramu amaanyi bwe yakunga abantu okuguwakanya.\nNg’akalulu tekannakubwa waabaddewo abawagira omusolo okuli Minisita omubeezi ow’Ebyensimbi, David Bahati abaategeezezza nti bwe guggyibwawo Gavumenti egenda kufi irwa obuwumbi 115 mu misolo.\nNe beebuuza nti eggwanga linabeerawo litya ng’omusolo gugaaniddwa? Yawagiddwa nnyo Omumyuka wa Pulezidenti, Edward Ssekandi, Nampala wa NRM, Ruth Nankabirwa ne Baminisita okuli ow’Ebyensimbi Matia Kasaija bakira abeetawula okunnyonnyola ababaka omu ku omu balabe ekifaananyi ekigazi ekyaleesa omusolo ogwo.\nKyokka abaguwakanya okuli Muhammad Nsereko (Kampala Central), Medard Ssegona ne Moses Kasibante baafunvubidde nti ‘Mobile Money’ ky’ekiddukiro ky’omunaku.\nOkusolooza omusolo ogwo kitegeeza kunyigiriza munaku ate ng’amakampuni agaddukanya ‘Mobile Money’ gaba gaamala dda okusasula Gavumenti emisolo.\nMu kiseera kye kimu buli akozesa ‘Mobile Money’ aliko ssente ezigenda eri amakampuni ago.\nEngeri omusolo gwa ‘Mobile money’ gye gugenda okukosa abantu\nBajeti y’omwaka 2018/ 2019 nkambwe\nGavumenti egenda kukyusa etteeka ku 'Mobile Money'


Bukedde Online - Taata oluusi antuma okumugulira bamalaaya\nTaata oluusi antuma okumugulira bamalaaya\nOmuvubuka bamuvumbagidde ne bamulaawa ku m...\nNzuukuka ku makya ng’obudde tebunnakya ne tutegula ebikunta oluvannyuma taata bw’aba yeetewuulizzaako mu kaveera nkakwata ne nkasuula mu kipipa kya Kcca ekiri e busukkakkubo. kyokka oluguudo ndusala mmagamaga emmotoka zireme kunkoona.\nNakasango ng’asindika kitaawe bagenda okusabiriza ssente.\nBayizi banne b’asoma nabo baba banyumya amayumba mwe basula n’obuliri bwabwe, ye asirika busirisi kubanga tamanyi bw’ayinza kubanyumiza ku lubalaza w’asula ne kitaawe nga yeebisse akaveera akaddugavu nga bulangiti ng’eno mmotoka eziyita ku luguudo okumpi n’olubalaza bwe zibakubamu amataala.\nOyo ye Amina Jane Nakasango omwana ow’emyaka omunaana gyokka asula ne kitaawe ku lubalaza lw’ekizimbe kya GTZ awo ku lw’e Jinja ku siteegi eyakazibwako erya New Vision nga tonnatuuka ku Hotloaf.\nBano tumaze emyezi egiwera nga tubalinnya akagere era atuttotoledde ennaku gy’alabidde ku lubalaza omuli ne kitaawe oluusi okumutuma okumuleetera bamalaaya.\nEmbeera eno agibaddemu okuva mu 2012.\nBw’omubuuza ku nsonga ya kitaawe okumutuma okugula malaaya asooka kumagamaga ng’alinga alina kye yeekengera olwo n’alukuteerako naye ebimu abinyumya n’ebiyengeyenge bijja.\nEmboozi ye yaginyumirizza DAPHINE SEMAKULA NE LAWRENCE KITATTA bw’ati;\nBwe tuba twasuze n’amazzi tunaabako mu maaso era tunywako oluusi ne njolekera Kiswa gye nsoma mu P1.\nTaata eyandibadde ampa ssente za bodaboda okuntwala ku ssomero ate nze mba nnina okumusindika ku kagaali nga tuva e Lugogo we tusula ku mulyango gwa GTZ.\nOlumu ku ssomero anzigyayo ssaawa 4:00 ne tugenda ku kkubo gye tusabiriza. Olumu nsoma naye olulala nnemererwa.\nOlusoma oluwedde nakola ebibuuzo era okuva olwo saaddayo kusoma. Buli lunaku tuzunga ekibuga kumpi okukimalako ne mpulira nga n’obugere bunfuuyirira.\nKasango ng’azingako akaveera akakola nga bulangiti e Lugogo okumpi ne siteegi ya New Vision, we basula ate Nakasango nga yeetereza batandike olugendo lw’okubuna ekibuga nga basabiriza.\nNaye taata bw’atuuka ku kaserengeto olwo ng’anteeka mu maaso ng’akagaali kayiringita. Taata yangamba nti maama wange ye Nasim Namulondo abeera Iganga era gye yanzigya okundeeta e Kampala okutandika okusabiriza ku luguudo.\nEnkuba bw’etonnya mu budde obw’ekiro olwo ne tuyimirira ku lubalaza we tusula olumu n’okutukuba etukuba naddala ng’erimu kibuyaga.\nObudde buli lwe buziba mba mu kweraliikirira. Taata oyo talina nsonyi antuma okumuyitira bamalaaya ekiro!\nOmanyi bwe tuba twebase nsula ku ludda kw’assa ebigere wabula olumu ngenda okusisimuka nga mpulira anninnya mu maaso, ngenda okulaba nga mukazi.\nOlumu mpulira n’amaloboozi ekiro naye nga sirina kyakukola. Bw’aleeta bamalaaya nga sinneebaka olwo nsituka busitusi ne ntuula ku kkubo mu kayumba ka siteegi ya New Vision okutuusa lwe bamaliriza naye ate olumu nneekanga nsuze awo. Olumu antuma e Nakawa ngule sooda.\nWano nga beetegeka okugenda.\nTAATA YANZIBA AWAKA\nBwe yali yaakandeeta okunzigya mu kyalo ng’annyambaza nnyo engoye z’abalenzi nga tayagala bamulaba kumanya nti ndi muwala naye kati nange nnyambala ngoye z’abawala.\nNzijukira nali mbeera ne maama wange ne jjajja, twali tuzannya ne baganda bange be twabeeranga nabo awaka, abakulu tebaaliwo kw’olwo taata yajja awaka n’anzibawo n’antwala ewa jjajja omulala.\nOno kirabika ye maama we amuzaala wabula nga naye saamwetegereza bulungi era simumanyi. Taata bwe yawulira nti gye yanzigya baali batandise okunnoonya kwe kunzigyayo n’andeeta e Kampala.\nKye nzijukira twatuuka kiro era ekkubo eryatuleeta sirimanyi naye angamba nti ewaffe Iganga we wali ekyalo kyaffe.\nWabula okuva lwe natandika okubeera ne taata embeera tebeerangako nnyangu kuba ennaku ezisinga tusiibirira capati n’amazzi emmere tugirya lumu na lumu ate tugirya Kataza Bugoloobi kuba we wali eya layisi gy’asobola okugula.\nEno ku 1500/- tufuna ebijanjaalo n’akawunga ate ennyama ya 3,000/- naye ennyama emirundi gye nnaakagiryako mbala mibale ate essowaani tugigabana.\nEmirundi gye nnaakabula sigimanyi!\nTaata oyo ayomba nnyo! Waliwo olunaku lwe sisobola kwerabira. Yasuula engatto ye gye saamanya naye n’anvuma olunaku lwonna.\nKino tekyamumalira yansindika ne ngwa ku kolaasi ne nnuubuka nga kw’agasse n’okunkuba nga bw’andaalika nga bw’ajja okuntuga ansuule ku kkubo.\nEkyo buli lwe nkirowoozaako mmubulako olwo n’atandika okunnoonya ng’alaga nti anjagala nnyo kyokka ng’ansuza mu mpewo buli lunaku.\nEkisinga okunnuma ssente azifuna ezisobola okupangisa ennyumba naye azigulamu bamalaaya olwo nze ne mbonaabona.\nBamalaaya abasausla 5,000/- buli kiro. Waliwo Omuzungu atuwa 50,000/- buli kiseera ate ono olumu amusaba 70,000/- naye ezisinga azimalira mu bamalaaya b’agula.\nNze bw’antwala ku ssomero tandekera ssente za buugi ate angamba nti talina wadde za yunifoomu. Wabula ez’ebigezo batusaba 8,000/- era yali tazirina naye omusomesa ku ssomero ye yannyamba ne mbituula.\nNakasango ne kitaawe nga bava we basula.\nEkizibu ekiriwo gye nava simanyiiyo. Nsaba maama Nasim Namulondo ow’e Iganga ankime kuba nkooye okuba mu mbeera embi. Ebbanga lye nsuze ku kkubo mpulira nkooye.\nOlumu mbeera awo ne nneebuuza oba olunaku lulikya ne nzirayo ewaffe ne mbeerako ne baganda bange. Kati taata namudduseeko era nsula ku mbalaza mu kibuga naye annoonya buli wamu w’ansuubira okuba naye saagala kumulaba.\nTaata alina ekifaananyi kye yeekubisa nga tuli babiri. Kati akwata akagaali ne yeefuula atalaba era omulema ennyo nga bw’abuuza buli gw’asanze oba amulabiddeko ku muwala we.\nEkyandeetedde okumubulako yankubye n’okunvuma ng’agamba nti nja kukola bwamalaaya oba mu bbaala. Bwe twamaze okulya capati n’andagira okugenda okusuulayo ebisaaniiko mu kasasiro bwe nafunye oluwenda kwe kudduka.\nWabula waliwo abakyala okuli Aunt Mather, Jane bano bandabirirako bwe namuddukako omulundi ogwasooka singa basobola okunkima bajje bankime bantwale kuba bo balina empisa era bandabirira bulungi nnyo kuba baali bampa n’ebiteeteeyi n’engatto naye taata yabavuma n’anzigyayo,’’ Nakasango bw’alojja.\nWabula ku Mmande ya wiiki eno Nakasango yalabiddwaako ng’ali ne kitaawe ku Spear Motors ku Jinja Road ng’amusindika mu kagaali. Kirabika yamaze n’amuzuula.\nWano Kasango ng’ayomba n’ababodaboda ng’ali ku kagaali ne muwala we.\nEMBEERA Z’OMUSAJJA ONO\nMUSA Kasango mukambwe okukira ennumba. Akolima, muyombi ate awemula nnyo. Abamumanyi bagamba nti teyazaalibwa nga mulema wabula alina ekizimbe kye yali akolako e Lugogo n’ava waggulu n’amenyeka okugulu era okuva olwo n’atandika okutambuza omuggo.\nWabula ng’asobola bulungi okutambula n’omuggo nga tali mu kagaali, naye eno embeera agiteekawo basobole okumusaasira bamuwe ssente.\nAbeera ne ssente eziwera era Nakasango agamba nti bagenda ne bagula eddagala mu ‘famasi’ buli lunaku bagula ‘air time’. Ate awuliriza nnyo ne leediyo era bw’oyita we basula aba agitaddeko.\nNakasango agamba nti n’olumu banaaba ku ttaapu e Luzira oba waggulu e Kololo. Kigambaibwa nti alina n’enju gy’apangisa e Iganga mu Busoga ejjudde ebintu era nga mu kiseera kino ekuumibwa landirodi ng’olw’olumu agenda n’asulayo.\nKyokka waliwo eyatubuulidde nti alina akati ke yalonda nga kali mu kasawo, kano k’alomberako dduwa era ke yeesiga ng’emmundu emmenye okumulwanira entalo. “Nze ndi mulema naye ndi mukambwe, ekyokulwanyisa kye nneesiga jjinja.\nNja kuliimisa omuvubuka oyo eyankubye ebifaananyi mmukube; bwe yeeweredde abaamawulire. Nakasango y’omu ku baana ng’amaka ge bamanyi gali ku nguudo kwe basula.\nTebamanyi kitanda wadde amasuuka, wabula amaloboozi g’emmotoka ezibayitako ku nguudo kwe basula ge gababeesabeesa okutuusa otulo lwe tubatwala.\nAbaana bano abatamanyi bitanda abatasulangako mu nnyumba ye Uganda y’enkya.\nDr. Stella Nyanzi awemulidde ku Poliisi e Kibuli ne yecca!\nMao asiibuddwa mu IHK\nFfamire ya Mugwanya baagala Gavumenti ejjanjabe omwana waabwe


Bukedde Online - Poliisi eri ku muyiggo gw'abantu abasse munnaabwe\nEmpaka z'okusiima abakulira eby'ensimbi mu kkampuni ez'enjawulo zikomyewo\nAbatuuze nga bakung'aanye we battidde munnaabwe.\nPoliisi e Mukono eri ku muyigo gw'abantu basatu olw'okukakkana ku mutuuze munnaabwe ne bamufumita ekiso mu kifuba ekimuttiddewo. Abaliira ku nsiko kuliko: omwana eyategeerekeseeko erya Innocent ow'emyaka 15, nnyina Scovia Auno ne bba Okello nga bonna batuuze ku kyalo Lwanyonyi mu ggombolola y'e Nama mu disitulikiti y'e Mukono.\nOkusinziira ku mwogezi wa poliisi mu Kampala n'emiriraano, Patrick Onyango yategeezezza nti mu kiro ekyakeesezza ku Lwokuna mu bbaala ya Auno, wabaluseewo olutalo wakati w'omugenzi Joseph Mathew Engenyi 38, ng'ono abadde akola gwakuweereza ku bizimbe ne Auno. Kigambibwa nti Auno yabadde abanja wuufa gye yali yamwazika era wakati mu luyombo luno Innocent ng'ono mutabani wa Auno yalwegasseemu ne batandika okuvuma Engenyi.\nOnyango yategeezezza nti omugenzi eyavudde ku bbaala ya Auno we yabadde anyweera yannenyezza omwana ono okumuvuma ne nnyina era wano omugenzi yeefudde abivuddeko wabula omwana mu kudda yakomyewo n'akambe n'amufumita mu kifuba n'amutta.\nAba famire bwe baategedde nti Egenyi afudde, bonna badduse nga mu kiseera kino baliira ku nsiko. Omulambo gwatwaliddwa mu ddwaaliro e Mulago ng'okunoonyereza bwe kugenda mu maaso.\nJoseph Mathew Engenyi\nAbaagobeddwa mu katale e Nakasero tebamatidde\nOmusango gw'abakatale k'e Nakasero gutandise\nAbaakwatibwa e Nakasero bagguddwaako gwa butemu


Yesu Asonyiwa Omukazi Omwonoonyi | Obulamu bwa Yesu\nAyigiriza Ebikwata ku Kusonyiwa\nOMUKAZI OMWONOONYI AFUKA AMAFUTA KU BIGERE BYA YESU\nAWA EKYOKULABIRAKO EKY’OMUNTU ALINA EBBANJA\nOlw’okuba embeera y’emitima gy’abantu ya njawulo, beeyisa mu ngeri ya njawulo nga bawulidde ebyo Yesu by’ayogera ne by’akola. Ekyo kyeyoleka bulungi e Ggaliraaya. Omufalisaayo ayitibwa Simooni ayita Yesu ku kijjulo, oboolyawo ng’ayagala yeeyongere okutegeera omusajja ono akola ebyamagero. Yesu akkiriza okugenda ewa Simooni, oboolyawo ng’ayagala okukozesa akakisa kano okubuulira abo abanaabaawo, ng’era bw’abadde akola ng’abasolooza omusolo n’aboonoonyi bamuyise okuliirako awamu naye.\nKyokka Yesu bw’atuuka ewa Simooni, tebamukolera bintu bye batera okukolera abagenyi. Mu budde obw’omusana, omuntu bw’atambulira ku nguudo z’ettaka ez’omu Palesitiina, ebigere bye bibuguma era ne bijjula enfuufu. Bwe kityo, bw’atuuka gy’akyadde, ebigere bye babinaaza n’amazzi agannyogoga. Ekyo Yesu tebakimukolera. Era Yesu tebamunywegera ng’empisa y’okwaniriza abagenyi bw’eri. Ate era abagenyi batera okubafukako amafuta ku nviiri zaabwe ng’akabonero akalaga nti baaniriziddwa. Ekyo nakyo Yesu tebakimukolera. Kati olwo ddala Yesu bamwanirizza?\nAbagenyi batudde ku lujjuliro, era ekijjulo kitandika. Bwe baba balya, omukazi atayitiddwa ayingira mu kisenge mwe bali. Omukazi oyo “amanyiddwa mu kibuga nti mwonoonyi.” (Lukka 7:37) Abantu bonna abatatuukiridde boonoonyi, naye omukazi ono alabika yeenyigira mu bikolwa eby’obugwenyufu, oboolyawo ng’akola obwa malaaya. Ayinza okuba nga yali awulidde ku bintu ebimu Yesu bye yayigiriza, nga mw’otwalidde n’eky’okuba nti yayita ‘abo bonna abategana era abazitoowereddwa, okugenda gy’ali abawummuze.’ (Matayo 11:28, 29) Oboolyawo ng’akwatiddwako nnyo ebigambo bya Yesu awamu n’ebintu by’akola, omukazi oyo agenda gy’ali afune obuyambi.\nOmukazi oyo agenda Yesu w’atudde n’afukamira ku bigere bye. Akulukusa amaziga nga bwe gatonnya ku bigere bya Yesu, era n’agasangula ng’akozesa enviiri ze. Omukazi oyo anywegera ebigere bya Yesu era n’abifukako amafuta ag’akaloosa g’aleese. Ekyo tekisanyusa Simooni era agamba nti: “Singa omuntu ono ddala abadde nnabbi yandibadde amanya omukazi ky’ali, nti muntu mwonoonyi.”—Lukka 7:39.\nYesu amanya ekyo Simooni ky’alowooza era n’amugamba nti: “Simooni, nnina kye njagala okukugamba.” Simooni amuddamu nti: “Omuyigiriza, kyogere!” Yesu amugamba nti: “Waliwo omuntu eyali abanja abantu babiri; omu yali amubanja eddinaali 500 ate ng’omulala amubanja 50. Bwe baalemererwa okumusasula n’abasonyiwa bombi. Kale, ani ku bombi anaasinga okumwagala?” Oboolyawo nga si musanyufu, Simooni amuddamu nti: “Ndowooza oyo gwe yasonyiwa ekisinga obunene.”—Lukka 7:40-43.\nYesu akkiriziganya naye. Awo Yesu atunuulira omukazi n’agamba Simooni nti: “Omukazi ono omulaba? Nnayingidde mu nnyumba yo naye tewampadde mazzi ga kunaaba bigere. Naye omukazi ono anaazizza ebigere byange n’amaziga ge era n’agasiimulako ng’akozesa enviiri ze. Tewannywegedde; naye okuva lwe nnayingidde wano, omukazi ono tannalekayo kunywegera bigere byange. Tewanfuseeko mafuta ku mutwe; naye omukazi ono afuse ku bigere byange amafuta ag’akaloosa.” Yesu akiraba nti omukazi oyo yeenenyeza mu bwesimbu ebikolwa eby’obugwenyufu by’abadde yeenyigiramu. Akomekkereza n’ebigambo bino: “Nkugamba nti, ebibi bye bimusonyiyiddwa wadde nga bingi, kubanga alaze okwagala kungi. Naye oyo asonyiyibwa ebitono alaga okwagala kutono.”—Lukka 7:44-47.\nYesu tawagira bikolwa bya bugwenyufu. Mu kifo ky’ekyo, ayoleka obusaasizi eri abantu ababa bakoze ebibi eby’amaanyi naye ne bakiraga nti beenenyezza mu bwesimbu ne badda eri Kristo okubayamba okufuna ekiwummulo. Lowooza ku ngeri omukazi oyo gy’awuliramu Yesu bw’amugamba nti: “Osonyiyiddwa ebibi byo. . . . Okukkiriza kwo kukuwonyezza; genda mirembe.”—Lukka 7:48, 50.\nYesu bw’akyalira Simooni, Simooni amuyisa atya?\nLwaki omukazi agenda eri Yesu?\nKyakulabirako ki Yesu ky’akozesa, era akikozesa kuyigiriza ki?


Bukedde Online - Omuyambi wa Museveni bamuloopye\nOmuyambi wa Museveni bamuloopye\nAkulira kkampuni etwala abantu ku kyeyo akwatiddwa...\nOMUYAMBI wa Pulezidenti Resty Nakayenga Kiguli, ali mu kattu oluvannyuma lw’okumuloopa ewa Minisita ng’entabwe eva ku ttaka ly’e Bunnamwaya. Bamututte n’ewa Kaliisoliiso wa gavumenti amunoonyerezeeko ku ngeri gye yeeyingizza mu by’ettaka ate ng’obuvunaanyizibwa obwamuweebwa, tebulina kakwate na ttaka.\nOmutaka William Serumaga ow’e Ngobe Bunnamwaya ye yawandiikidde Minisita avunaanyizibwa ku nsonga z’Obwapulezidenti Ester Mbayo ng’amutegeeza nti ye nannyini ttaka eriri ku Block 265 Poloti 622, 645, 827, 834, 1576 ne 1577 nga yaligula wakati wa 1960 ne 1983; nti kyokka Nakayenga kati akolagana n’abagambibwa okuba abafere mu by’ettaka okukaayanira ettaka eryo n’ekigendererwa eky’okulyezza.\nSerumaga mu bbaluwa ye yategeezezza nti abasajja b’ateebereza nti bafere, bakozesa erinnya ly’amaka g’Obwapulezidenti okutiisatiisa abali ku ttaka lino nga baagala baliveeko ate ng’ebiwandiiko biraga nti ettaka lya Sserumaga.\nKigambibwa nti enkaayana zisituse lwa pulojekiti y’oluguudo lw’e Bunnamwaya Abachina lwe baatandise okukola; ng’abakaayana baagala okufuna ssente z’okuliyirirwa ze baamaze okutegeerako nti zijja.\nBANNAMATEEKA BAKUNYIZZA OMUSAJJA NAKAYENGA GWE YASINDISE\nNakayenga nga ye muyambi wa Pulezidenti ku nsonga z’abavubuka, abalema n’abatalina mwasirizi yasoose kuweereza bbaluwa eyita abatuuze mu lukiiko bateese ku nsonga z’ettaka eryo ng’agamba nti yatuukirirwa aba famire y’omugenzi Kasalina Nkinzi (Omumbejja) nga bagamba nti ettaka lyabwe nti era Serumaga ne banne abalala okuli Eric Kaggwa Kigozi ne John Baptist Walusimbi nti baalifuna mu bukyamu.\nBaalinze Nakayenga mu lukiiko lwe yayise ku Mmande nga tebamulaba, wabula oluvannyuma yasindise omusajja Cyrus Nsubuga eyeeyanjudde ng’omukozi mu maka g’Obwapulezidenti.\nNsubuga yatunudde ebiriroliro nga looya Abdul Katuntu omu ku bannamateeka ba Serumaga amwokya kajogijogi w’ebibuuzo nga batudde mu ofiisi ya Ssentebe w’ekyalo Ngobe, John Ssemakadde Ssekandi.\nKatuntu yasoose kugamba Nsubuga nti nga tebannaba kubaako kye boogera, asooke abalage densite ye ey’omulimu ekakasa nti akola mu maka g’Obwapulezidenti ne bitabuka. Nsubuga yabagambye nti, densite y’omulimu yabadde agyerabiddeyo wabula yabadde atambudde ne densite y’eggwanga.\nKatuntu yamulemeddeko abannyonnyole ky’akola mu maka g’Obwapulezidenti nga Nsubuga akotese mutwe mu ngeri eraga okusoberwa. Katuntu yagambye nti: Tukooye abafere abasumbuwa abantu ku ttaka; mmwe mwonoona n’erinnya lya Pulezidenti.Katuntu yalemeddeko n’ategeeza Nsubuga nti yabadde amutwala ku poliisi annyonnyole lwe yatandika okukola mu maka g’Obwapulezidenti era Nsubuga n’atandika okwegayirira ng’a bw’agamba nti:\nMukama wange nsonyiwa sigenda kubiddamu. Katuntu oluvannyuma yategeezezza Nsubuga nti yabadde asonyiddwa okutwalibwa ku poliisi kyokka n’amulabula obutadda ku ttaka.\nGye buvuddeko, Nsubuga ng’ali n’omusajja omulala, baagenda e Bunamwaya ne basanga Abachina abaali baleese tulakita okutandika okukola oluguudo ne babalagira okuggya tulakita ku ttaka bunnambiro ne babategeeza nti singa banaddamu okugisanga ng’esenda awantu wonna, bajja kugikumako omuliro.\nNakayenga olukiiko yasooka kuluyita nga August 8, 2019 wabula n’atalabikako ate ne lwe yazzeemu okuyita nga August 20, 2019 era teyalabiseeko; wabula n’akkiriza nti ye yatumye Nsubuga gwe yayogeddeko ng’omu ku bayambi be.\nNakayenga mu bbaluwa eyita olukiiko yali alambise nti, olukiiko lugenda kutuula ku poliisi y’e Ngobe kyokka atwala poliisi olukiiko n’alugaanayo ne baluzza ku Kkanisa ya Redeemed Ngobe nayo abakulira Ekkanisa ne balugaana okutuusa lwe baatudde mu ofiisi ya ssentebe.\nSSERUMAGA ANNYONNYODDE BWE YAGULA ETTAKA\nEttaka erisinze okubaako enkalu liri ku poloti bbiri okuli 1576 ne 1577 nga zombi ziwerako yiika 4. Ku poloti 1577, eya yiika bbiri, Abachina abagenda okukola oluguudo lw’e Bunamwaya we baatadde enkambi yaabwe era we bagenda okusinziira okukola oluguudo; nga kati enkaayana zino zigootaanyizza n’enteekateeka z’okukola oluguudo.\nSerumaga 80, yagambye nti, ettaka lino, yaligula ku musajja Dauda Ssaalongo. Yasooka kugula yiika bbiri eziri ku poloti 1576 mu 1965 oluvannyuma n’agula ne poloti 1577 mu 1983. Yagambye nti, Dauda yalina yiika ttaano n’amuguzaako nnya ate emu eyasigalawo we baazimba ekkanisa ya Redeemed kati eriraanye Abachina we bazimba enkambi yaabwe.\nYagambye nti, Dauda yasooka kumukolera ndagaano oluvannyuma lw’ekiseera n’amuwa obuyinza okwekutula ku kyapa kye nti kyokka, ekyapa kya Dauda, tekirina we kiragira nti ettaka lyali lya Mumbejja Kasalina Nkinzi. Yagambye nti, famire Nkinzi egezaako kukozesa lukujjukujju okukaayanira ettaka lye batalinaako kakwate, n’agattako nti ebbanga lyonna abadde akozesa ettaka eryo ng’alundirako era yeewuunya okulaba ng’abakaayana bavuddeyo kiseera kino.\nMuzeeyi Sserumaga yagasseeko nti, emisango gy’ettaka tebagimaliriza na kutiisatiisa bantu wabula giggweera mu kkooti n’agamba nti, tamanyi lwaki abakaayana mu kifo ky’okukwatagana ne Nakayenga, tebaagenda mu kkooti.\n“Nze ne bwe nfa, bwino ajja kusigalawo era aba famire bajja kusigala nga batambuza ensonga okuggyako nga nabo babasse ne babamalawo ate ne bwe babatta, ebiwandiiko tebasobola kubitta.” Serumaga bwe yategeezezza.\nNAKAYENGA AYANUKUDDE KU BYE BAMULUMIRIZA:\nNakayenga bwe yabuuziddwa engeri gye yatuuka okuyingira mu nsonga z’ettaka lino ate ng’obuvunaanyizibwa bwe buli ku nsonga z’abavubuka, abalema n’abatalina mwasirizi, n’ategeeza nti ye ng’omuntu yali amanyi Nkinzi era abazzukulu bwe baamutuukirira ne bamuyitiramu n’asalawo aziyingiremu kubanga yabalaba nga bagwa mu ttuluba ly’abatalina mwasirizi.\nWabula yagasseeko nti ye ne banne bwe baali ku kakiiko ka Presidential Land Task Force, baasigaza obuyinza okukola ku nsonga z’ettaka wadde nga baaweebwa obuvunaanyizibwa obulala.\nKyokka twategeezeddwa nti ekiseera ekyaweebwa akakiiko kyaggwaako dda nnyo era kaaliko abantu nga Hajji Sseddunga, Haji Abdu Nadduli n’abalala, tekakyakola.\nYagambye nti yakitegedde nti baatutte okwemulugunya ewa Minisita n’ewa Kaliisoliiso wa gavumenti nti era alinze ayitibwe okwewozaako. Bwe yabuuziddwa oba eky’okuba nga yayingira mu nsonga zino kubanga yali amanyi Nkinzi tekimuteeka mu mbeera eraga kyekubiira, n’agamba nti ajja kuwuliriza buli ludda era nti waakugenda mu maaso okugoberera ensonga eno okukakasa nti egonjoolwa.\nBwe twatuuse mu famire ya Nkinzi, omu ku bazukkulu be, Diana Doris Nakalembe yagambye nti, ettaka lyabwe lingi lyatwalibwa abantu era bagezaako kulinunula.\nMu nkaayana zino, Serumaga yalaze ebyapa ebimulaga nga nannyini, wabula aba famire ya Nkinzi baategeezezza nti waliwo omuntu waabwe atereka ebiwandiiko ebyo era Bukedde teyafunye mukisa kulaba ku byapa ebyo\nResty Nakayenga Kiguli


Baibuli y'Oluganda - ENDAGAANO ENKADDE - Ezera 8\nEzera - Essuula 6\nAwo Daliyo kabaka n'alyoka ateeka etteeka, ne banoonya nu nnyumba eterekerwamu ebitabo by'obugagga gye byaterekerwa mu Babulooni.\n2 Ne balabira e Yakunesa mu lubiri oluli mu ssaza ery'Obumeedi omuzingo, ogwawandiikibwamu bwe gutyo okuba ekijjukizo nti\n3 Mu mwaka ogw'olubereberye ogwa Kuulo kabaka, Kuulo kabaka n'ateeka etteeka olw'ennyumba ya Katonda eri e Yerusaalemi, ennyumba ezimbibwe, ekifo mwe baweerayo ssaddaaka, n'emisingi gyayo gissibwewo ginywezebwe; obugulumivu bwayo emikono nkaaga, n'obugazi bwayo emikono nkaaga;\n4 n'embu ssatu ez'amayinja amanene n'olubu olw'emiti emiggya: era ebintu bye balifiirwa biggibwe mu nnyumba ya kabaka:\n5 era nate ebintu eby'omu nnyumba ya Katonda ebya zaabu n'ebya ffeeza Nebukadduneeza bye yaggya mu yeekaalu eri e Yerusaalemi, n'abireeta e Babulooni, bizzibweyo bireetebwe nate mu yeekaalu eri e Yerusaalemi, kinnakimu mu kifo kyakyo, era olibiteeka mu nnyumba ya Katonda.\n6 Kale nno, Tattenayi owessaza ery'emitala w'omugga, Sesalubozenayi, ne bannammwe Abafalusaki abali emitala w'omugga, mwesambe wala:\n7 muleke omulimu ogw'omu nnyumba eno eya Katonda; owessaza ow'omu Bayudaaya n'abakadde b'Abayudaaya bazimbe ennyumba eno eya Katonda mu kifo kyayo.\n8 Era nate nteeka etteeka kye muba mukola abakadde bano ab'Abayudaaya olw'okuzimba ennyumba ya Katonda eno: baggye ku bintu bya kabaka ku musolo ogw'emitala w'omugga bawe abasajja bano bye balifiirwa n'okunyiikira kwonna, baleme okuziyizibwa.\n9 N'ebyo bye baneetaaganga, ente ento era n'endiga ennume n'abaana b'endiga okuba ebiweebwayo ebyokebwa eri Katonda w'eggulu, eŋŋaano, omunnyo, omwenge, n'amafuta, ng'ekigambo bwe kinaabanga ekya bakabona abali e Yerusaalemi, baweebwenga buli lunaku obutayosa:\n10 bawengayo ssaddaaka ez'evvumbe eddungi eri Katonda w'eggulu, era basabire obulamu bwa kabaka n'obwa batabani be.\n11 Era nteese etteeka buli anaawaanyisanga ekigambo kino, omuti guggibwenga mu nnyumba ye, era asitulibwenga asibibwenga okwo; n'ennyumba ye efuulibwenga olubungo olw'ekyo:\n12 era Katonda eyabeesaayo erinnya lye asuule bakabaka bonna n'amawanga abanaagololanga emikono gyabwe okuwaanyisa ekyo, okuzikiriza ennyumba eno eya Katonda eri e Yerusaalemi. Nze Daliyo nteese etteeka; likolebwe n'okunyiikira kwonna.\n13 Awo Tattenayi owessaza ery'emitala w'omugga, Sesalubozenayi, ne bannaabwe, kubanga Daliyo antumye, ne bakola bwe batyo n'okunyiikira kwonna.\n14 Awo abakadde b'Abayudaaya ne bazimba ne balaba omukisa olw'okulagula kwa Kaggayi nnabbi ne Zekkaliya mutabani wa Iddo. Ne bazimba ne bagimala ng'ekiragiro bwe kyali ekya Katonda wa Isiraeri, era n'ekiragiro kya Kuulo ne Daliyo ne Alutagizerugizi kabaka w'e Buperusi.\n15 Awo ennyumba eno n'emalirwa ku lunaku olw'okusatu olw'omwezi Adali, ogw'omu mwaka ogw'omukaaga ogw'okufuga kwa Daliyo kabaka.\n16 Awo abaana ba Isiraeri, bakabona n'Abaleevi, n'abaana b'obusibe abalala, ne bakwata n'essanyu embaga ey'okutukuza ennyumba eno eya Katonda.\n17 Ne baweerayo mu kutukuza ennyumba eno eya Katonda ente kikumi, endiga ennume ebikumi bibiri, abaana b'endiga ebikumi bina; n'okuba ekiweebwayo olw'ekibi ekya Isiraeri yenna, embuzi ennume kkumi na bbiri ng'omuwendo bwe gwali ogw'ebika bya Isiraeri.\n18 Ne bateeka bakabona nga bwe baagerekwa; n'Abaleevi mu mpalo zaabwe, olw'okuweereza Katonda ali e Yerusaalemi; nga bwe kyawandiikibwa mu kitabo kya Musa.\n19 Awo abaana b'obusibe ne bakwatira Okuyitako ku lunaku olw'ekkumi n'ennya olw'omwezi ogw'olubereberye.\n20 Kubanga baikabona n'Abaleevi baali beerongoosezza wamu; bonna baali balongoofu: ne battira Okuyitako abaana bonna ab'obusibe ne baganda baabwe bakaboa nabo bennyini.\n21 Awo abaana ba Isiraeri abaali bakomyewo okuva mu busibe n'abo bonna abaali beeyawudde gye bali okuva mu bugwagwa bwa bannaggwanga ab'omu nsi okunoonya Mukama Katonda wa Isiraeri,\n22 ne balya ne bakwatira embaga ey'emigaati egitazimbulukuswa n'essanyu ennaku kkumi na musanvu: kubanga Mukama yali abasanyusizza, era yali akyusizza omutima gwa kabaka w'e Bwasuli gye bali, okunyweza emikono gyabwe mu mulimu ogw'omu nnyumba ya Katonda, Katonda wa Isiraeri.


Bukedde Online - ‘Muntaase puleesa egenda kunzita lwa ttaka’\n‘Muntaase puleesa egenda kunzita lwa ttaka’\nBUKEDDE W’OLWOMUKAAGA AFULUMYE NG’ALIMU EBIKULU...\nKigudde omutuuze we Katalemwa mu Kawempe yategeezezza omulamuzi Catherine Bamugemereire nti buli lw’alowooza ku kibanja kye Matovu kye yamutwalako oba okumulabako puleesa zimukubirawo era kati obulamu bwe buli mu lusuubo.\nYagambye nti takyajjukira gwe yagulako kibanja mu 1968 naye kiri ku ttaka lya Namasole Baagalayaze nga kuno Matovu kwe yamulumba n’ekibinja ky’abavubuka 40 ne basaawa ebitooke bye ne bamenya ekiyumba ky’embuzi n’effumbiro lye.\n“Ekisinga okunnuma era ekinkubisa puleesa ly’ejjoogo lya Matovu.\nAmabaati ge yaggya ku kiyumba ky’embuzi n’effumbiro n’emitti bye yakozesa okukola olukomera ku ttaka lye yanzibako,” bwatyo Kigudde bwe yagambye akakiiko.\nKigudde yagambye nti tamanyi bunene bwa kibanja kye naye amanyi ensalosalo zaakyo kuba abaddeko okuva mu mwaka 1960 era kw’azaalidde abaana be 15 okutuusa 2017 Matovu bwe yajja n’ekyapa ng’agamba nti kati ettaka lirye.\nYasabye akakiiko kamuyambe kalagire Matovu amuliyirire emmere yonna gye yasaawa n’ebintu bye.


Bukedde Online - 'Omuwendo gw'abaana abatanneetuuka abazaala gulinnye'\n'Omuwendo gw'abaana abatanneetuuka abazaala gulinnye'\nOwoolubuto lw'abalongo weegendereze dduyiro gw'okola obutaluggyaamu\nEbintu 10 ebirwaza ensigo\n“MU Uganda, abakazi abali wakati wa 297,000 ne 300,000 be baggyamu embuto buli mwaka kyokka ng’abasinga ku bo baana abali wansi w’emyaka 18.\nOmuwendo gw’abakyala abafa ku ngeri ezeekuusa ku kuzaala bali 438 ku buli baana 100,0000\nabazaalibwa nga balamu”,\nSarah Opendi minisita omubeezi ow’ebyobulamu bw’agamba.\nAbaana balina okuyambibwa okusobola okuweza emyaka 18 nga tebanneetaba mu bya kwegatta okwewala embuto eziteetaagibwa.\nOmuzaalisa avunaanyizibwa ku woodi y’abakyala abazaala e Mulago, Naomi Alobo agamba nti omuwendo gw’abaana abafuna embuto nga tebanneetuuka guli wagulu era nga mu mwezi, abaana 94 abali wakati w’emyaka 14 ne 17 be bazaala ng’abasinga bazaalira ku kiso kuba emibiri gyabwe giba teginnakakata kusobola kusindika mwana.\nOmwana azadde muliise bulungi\nENDABIRIRA ya nnakawere Musawo Twinomuhangi annyonnyola nti, abaana bano oluusi bafuna okunyigirizibwa mu mutima ne mu bwongo nga beetaaga okubudaabudibwa n’okubafaako mu ngeri eyenjawulo kibasobozese okwagala\nabaana be bazadde.\nBuli lwe yeekyawa muli n’omwana we amukyawa oba obutamulabirira bulungi.\nKakasa nti amira bulungi eddagala abasawo lye bamuwadde kuba kimuyamba okuwona amangu.\nOkukuuma obuyonjo nakyo kikulu kuba kiziyiza obuwuka okuyingira mu biwundu by’aba afunye mu kuzaala ekiwagira omubiri okwejjanjaba obulungi.\nEndiisa Muwe ebijjulo ebijjuvu omuli ebika by’emmere yonna eyeetaagibwa omubiri gwe asobole okuyonsa omwana naye afune ebiriisa byonna akule bulungi nga talwalalwala.\nEbibala, enva endiirwa naddala ezikaawa, obuugi n’ebyokunywa byonna abyetaaga.\nBino biyamba okuleeta apetayiti, okuddaabiriza ebitundu ebiba binafuye mu mubiri n’okulung’amya entambula y’omusaayi n’okuzzaamu nnakawere amaanyi ekimusobozesa okuwona amangu.\nOmukugu mu kubudaabuda abaana okuva e Naguru Teenage Centre Martin Byamugisha agamba nti, mu Uganda, abaana abatanneetuuka 120 abali wakati w’emyaka 15 ne 19 be bakolebwako mu ddwaaliro ly’abavubuka lino nga bali mbuto.\nAnnyonnyola nti, abaana bano babasomesa engeri gye bayinza okwerabirira n’okubalyowa emyoyo ekibasobozesa okusumulukuka obulungi.\nAbaana bano bayita mu kunyigirizibwa kunene nga bali mbuto naddala abasajja okwegaana abaana, okugobwa abazadde ekitulugunya obwongo bwabwe.\nEmbeera eno ebasindiikiriza okuggyamu embuto ate ne batafuna bujjanjabi bwetaagisa ekiyinza okubaviirako okufuna obuzibu obulala.\nWabula okusobola okukendeeza ku muwendo gw’abaana abafuna embuto nga tebanneetuuka, balina okwewala okwetaba mu bikolwa by’okwegata nga tabanneetuuka.\nOkwewala okukyalira abalenzi n’abasajja nga bali bokka ne bw’aba wa luganda.\nOkwetaba mu bibiina ebikulaakulanya ebitone n’ebiri ku musingi gw’eddiini okusobola okwetangira ebikemo.\n‘Omuwendo gw’abaana abatanneetuuka abazaala gulinnye’\nGor Mahia ewanduse ekukkulumira KCCA mu CECAFA\nOmusumba Sekamaanya alabudde abafumbo


Bukedde Online - Baazizza omuzikiti ne bagwa ku byama\nEngeri famire ya Kimera gye yasimattuse ok...\nEBITONGOLE byokwerinda eby’enjawulo baliko obujulizi bwe baguddeko mu muzikiti gw’omu Kisenyi nga biraga ebyama n’engeri abakulembeze gye babadde basensedde ebitundu bya Uganda eby’enjawulo gye ababadde bafuna abaana okubayingiza mu kabinja kaabwe akayitibwa ‘Khawarij’ Abakulumbeze b’omuzikiti ogwo babadde balina enkolagana ey’ekyama n’akabinja ak’Abasiraamu ab’omutawaana abatamanyi na Batabbuliiki mu bukambwe nga kalina ensibuko mu Syria, Iraq ne Iran mu kiwayi ky’Abasiraami Abashiya.\nAwaabadde omuzikiti mu Kisenyi.\nEbizuuliddwa birala nti abakulembeze babadde balina engeri gye bayigga abaana abato abali wansi w’emyaka 15 okubayingiza mu kabinja era eggulo abantu abalala baavuddeyo nga banoonya abaana baabwe n’okutuusa kati abatamanyiddwaako mayitire.\nAbaana abatamanyiddwaako mayitire kati basoba mu 40 kyokka poliisi yateezezza nti abamu ku baana bayinza okubeera mw’abo abaana 94 abasangibwa mu muzikiti lwe baabazinda ku Lwakutaano ekiro.\n‘ABAKULEMBEZE BABADDE BATEMU’\nObujulizi obulala poliisi bwe yaguddeko bulaga nti, abakulembeze b’omuzikiti guno balina akakwate ku by’okutemulwa kwa Susan Magara. Poliisi yayongedde okuleeta abamu ku bantu be yakwatira mu muzikiti ku Lwokutaano ne bongera okubaggyamu ebyama.\nEnsonda zaategeezezza nti waliwo omuvubuka eyakwatiddwa ayitibwa Yakubu agambibwa okuba nga ye yali mu katambi akaaweerezebwa abaawamba Magara eri bazadde be.\nEddoboozi erimu lyali libalagirira okusanga ekiveera omwali engalo za Magara e Namasuba okumpi n’essundiro lya mafuta erya Hass.\nEddoboozi lya Yakubu kyategeerekese nti, era lye liwulirwa mu katambi ng’ateesa ne bazadde ba Magara ku bya ssente.\nYakubu abadde asaalira mu muzikiti ogwamenyeddwa era nga Munyoro, wadde nga mu kiseera kino yali yasalawo kukozesa mannya ga Kisiraamu gokka, nga bw’ebadde embuulira ya kabinja kano mw’akkiririza.\nEbimu ku byama bye baasobodde okuggya mu Yukubu kwe kukkiriza nti n’obukadde 700 ezaabaweerezebwa bazadde ba Magara bamuyimbule baazigabanira mu kifo kino kyennyini.\nEkimu ku kyabaleese baayagadde n’okufuna ezimu ku ndagaano z’ettaka lye bazze bagula mu bitundu bya Kampala ne Wakiso. Bwe baafuna ssente baasalawo okuzigulamu ettaka era babadde baguze eriwerako.\nMusa Muleme, ssentebe wa LC owa Luzige Zooni awaamenyeddwa omuzikiti yagambye nti wadde ng’abeebyokwerinda baamuyise ne babeerako n’ebipapula bye bamulaga bye baggyeeyo kyokka yagaanyi okuteekako omukono kuba baamuyise nga bamaze dda okwaza.\nYagambye nti ekitundu kikyali ku bunkenke olw’abaserikale abangi abaazinze ekitundu.\nEmilian Kayima, omwogezi wa poliisi mu ggwanga yagumizza abehhanda za bantu abaakwatiddwa naddala abakyala n’abaana nti basigale nga bakakkamu, kuba abaakwatiddwa bakyalina bye babaggyamu n’oluvannyuma bakomezebwewo mu famire zaabwe.\nBwe yabuuziddwa ku mannya g’abantu ababiri poliisi beegamba nti battibwa mu kiro ky’Olwokutaano lwe baalumba omuzikiti, yagambye nti bajja kuboogera mu kiseera ekituufu.\nYagambye nti ne mirambo gyennyini gikyali mu mikono gya poliisi okutuuza ng’okubuuliriza kuwedde.\nAbazigu basanjaze abatuuze 2 mu bukambwe e Kibiri\nBakutte musanvu abavuba obwennyanja obuto


Idi Amin Dada arrives at Kololo airstrip to release political Prisoners 1971 | Ekitibwa Kya Buganda\nMoses Mubiru on March 24, 2013 at 1:27 am said:\nBanaffe naffee tubebaziza okukola omulimu ngaguno. Fenna tukolere wamu okutumbula Buganda mubuli ngeri yonna.\nTuli munsi enungi era tulina Buganda ennungi ate eyeyagaza. Tetwagala kubeera bubeezi wano nga tweyagala ate nga tusobola okukola omulimu omulungi nga bajjajja fee bwebagutandika. Kati tukyaziza era tukuuma abantu banji mu Buganda, era nga bwekiri mu mawanga amalala. Mu America enkola yabwe sisobola kujinyonyola wano naye abantu tweyagaliddemu, olwobulamu obulungi. Mungeri yemu wano Mu Buganda tulina okutekaawo embera etusobozesa okuganyulwa mu buli mbera eriwo. Tetulina mafuta oba gold, nti tunajjamu ejjamba eddene, naye enkula yensi yaffe ye jja okutuwa obusobozi.\nEnkulakulana tugyagala era twagala ebe nga yamulembe okuviiradala waggulu okutuuka ku asembayo. Fe kino tukisobola abaganda okuviira ddala mu maka gaffe okutukira dala ku Kasolya.\nMujjukire olumu Buganda bwebajisalako obuyambu bajjajja ffee nebasonda shs m.5 nebaziwa obwakabaka bwa Buganda. Omwoyo ogwo naffe gwe gujja okututuusa kukye twagala ate ekinaweesa abana baffe n’abazzululu omusingi ogweyagaza.


Bukedde Online - UCU etikkidde 1200 e Mukono-balabuddwa ku nguzi\nEttemu n'okusobya ku baana bikudde ejjembe mu biseera bya COVID19...\nAbagambibwa okutta aba Mobile Money E Zzana balagidddwa\nAdded 6th July 2019\nUganda Christian University (UCU) e Mukono yatikkidde abayizi 1234 mu matikkira ga yunivasite eno ag’omulundi ogwa 20.\nAbamu ku bayizi abaatikkiddwa nga bajaganya olw'obuwanguzi bwe baatuseeko.\nAmatikkira gano gaakulembeddwa cansala wa UCU era ssaabalabirizi w'ekkanisa ya Uganda, Stanley Ntagali so nga ssentebe w'akakiiko akabuuliriza ku ndoliito z'ettaka, Omulamuzi wa kkooti enkulu, Catherine Bamugemereire ye yabadde omugenyi omukulu.\nKu bayizi abatikkiddwa, 661 baabadde balenzi nga bakola ebitundu 54 ku 100 ng'abawala bali 573 nga bano bakola ebitundu 46 ku 100, ng'amatikkira gano gaabaddewo ku Lwokutaano.\nAbayizi baafunye obukugu obw'enjawulo mu madaala okuli ddipulooma, ddiguli ssaako abo abafunye ddiguli ey'okubiri.\nSsaabalabirizi Ntagali yalabudde abaatikkiddwa ku muze oguliddennyo eggwanga nga bwe buluvu omuli mu bantu naddala abasomye nga buyitibwa okulya enguzi.\nYabategeezezza nti wadde basomeseddwa okukola era bafune obugagga, naye basaanidde okwegendereza ku ngeri gye balina okukolamu obugagga beewale okufuna obugagga obw'omusaayi ekkanisa bw'etakkiriza.\nAte Omulamuzi Bamugemereire yagambye nti naye eyo mu myaka gye 80 yafuluma mu Makerere yunivasite ng'atikkiddwa, ng'okwesiga Katonda kye kimu ku bimusobozesezza okuweereza eggwanga n'ayita mu bikemo enkuyanja ebijja gy'ali buli lukya nga ne kye yagaanira ddala okukola kwe kulya enguzi.\nYagambye nti yalayira okuweereza eggwanga naddala abantu abalina obwetaavu n'abawejjere nga talina kyekubiira wadde okulya enguzi okwandimuleetedde okunyigiriza abantu ab'oludda olumu olw'okweyagaliza eby'enfuna.\nYategeezezza nti wadde bangi ku bayizi abaatikkiddwa babadde mu bulamu obwetooloddwa olukomera olw'abazadde, abasomesa n'abantu abalala ababadde babalabirira, oluvannyuma lw'okutikkirwa boolekedde ensi etaliiko agenda kubakomako, wabula nga bbo bennyini be balina okwekomako.\nYe amyuka cansala wa UCU, Rev. Canon Dr. John Senyonyi yasabye abaatikkiddwa okwewala emikwano egy'okubatwala mu kwonoona egiyinza okubasuula mu bikemo mu bwangu wabula beekwate kw'abo bokka ab'omugaso gye bali nga ne Katonda bamuteeka ku mwangyo mu bulamu bwabwe.\nMu baatikkiddwa mwe mwabadde n'omuyizi Irene Amuno eyafunye ddiguli mu by'eddiini naye ng'okutikkirwa yabadde atambulira ku miggo.\nAmuno yagambye nti ng'ebula omwezi gumu okutikkirwa kutuuke, yafune akabenje ng'avuga pikipiki e Kitgum ng'agenda mu kkanisa okuweereza n'afuna ebisago naye nga wadde yabadde mu bulumi, yabadde n'essanyu nti Katonda yamusimattusa akabenje n'asigala nga mulamu.\nMu balala abaatikkiddwa mwe mwabadde n'omukozi wa New Vision John Semakula awandiikira empapula za Weekend ng'ono afunye diguli ey'okubiri mu mawulire.\nNe muwala w'omu ku basunsuzi abakulu aba New Vision, John Kakande, nga ye Dinah Nambi naye yafunye diguli mu mateeka. Nambi yagambye nti okusoma nga kuwedde, ayolekedde okugenda ku LDC ate afune ebisaanyizo ebirala okusobola okuweereza nga munnamateeka omujjuvu kyokka n'agamba nti tatidde kuba ng'okuvuganya eno kwamaanyi nnyo.\nYe John Kakande naye yawadde abaatikkiddwa amagezi okubeera abakkakkamu era baleme kuggwamu maanyi ng'oli ne bwanoonya omulimu gw'asomye ne gubula, tekigaana kusooka kubaako ky'akola kirala.\nAbakyala balabuddwa ku kugenda mu masabo: ''Abasawo babasobyako ne babasiiga siriimu"\nAba NRM basalidde ente mu kkubo e Mukono nga bajaganya\nUCU etikkidde abayizi 1,156\nYunivasite y'e Makerere etikkidde abayizi\nPolice FC eyongedde okwenyweza\nMU KAWEEFUBE wa Police FC ezannyira mu Star times Uganda Premier League okwetegekera sizoni ejja 2020/2021, basonjodde...


Bukedde Online - Nnaalongo angabyeko abalongo ab'emyaka 25!\nNnaalongo angabyeko abalongo ab'emyaka 25!\nOmwawule n'afiira mu ssabo ne wabulawo avu...\nOMUGENZI Herman Basudde yayimba nti akyalina nnyina teweeyibaala kitaawo asobola okukyuka obudde bwonna nga nnyoko akugabye awalala.\nBuyiire ne Nnaalongo Keziya eyamugabyeko abalongo.\nBYA MUHAMMAD SSEBULIBA\nSsinga mukyala wo azaala abalongo n'obalabirira n'erinnya lya Ssaalongo ne likala mu Kika ne ku kyalo wabula we batuukira okukuleetera abazzukulu Nnaalongo n'akawaηηamula (kw’olwo n’erya Ssaalongo n’atalikozesa) nti, “Mwami, abalongo nnabazaala mu musajja mulala nsonyiwa, nagwa mu nsobi.”\nYe abaffe watya nga kitaawe w’abalongo omutuufu muli ku kyalo kimu, oddamu n'omubuuza? Ebibuuzo bino buli muntu abiddamu bubwe ng'abasajja abamu bagamba nti, “Twawukana n’omukazi, nkutukira ku musajja,” n'ebirala ebyoleka ennyiike n’obukambwe bwe kiyinza okubaleetera.\nBy’osoma si lugambo wabula kyatuuka ku Atanansi Buyiire 63, omutuuze ku kyalo Butende mu Ggombolola y'e ηηando mu disitulikiti y'e Butambala bwe yalabirira abalongo mukyala we be yazaala ate omukazi n’abagaba mu luggya olulala nga bakuze.\nBuyiire attottola bwe yawulira nga bakamutemye: Essanyu lye nafuna ku lunaku mukyala wange Keziya lwe yankubirawo abalongo saagala kulijjukira naye sirifunangako mu bulamu bwange.\nWabula ate sifunanga ku kaseera kazibu nga ke nafuna mu kadde we bantegeereza nti abalongo Wasswa ne Nakato si bange era amangu ago ne batwalibwa mu kika kyabwe.\nBUYIIRE GYE YAVA NE NNAALONGO\nBuyiire agamba nti, “Buli mwaka kkampuni ya Vision Group lwetegeka ekivvulu ky'abalongo omutima gunnennyika olw'abalongo be nali ndowooza okuba abange ab’Ekika ky’Engabi okufuuka ab’Enjovu.\nMukyala wange nnamufuna mu 1976 mu ngeri ya kawundo kakubye eddirisa ng’akyali muto.\nNamuleka mu kyalo ne ηηenda e Kampala okupakasa nsobole okugenda okweyanjula mu bakulu.\nSsaasosola mulimu era buli gwe nnalabanga omuva ssente nga ngukola, ensimbi olwawera ne tukkaanya ne munnange antwale mu bakulu ekintu kye twakola mu kitiibwa.\nMu Kampala nnabeezangayo mubiri ng’ebirowoozo biri mu kyalo eri munnange. Si lwakuba nalinamu okumwekengera naye omukwano gwe nalina gy’ali gwe gwambeezanga bwentyo.\nNakekkerezanga ssente olumu ne nsula enjala nga nduubirira lwe nzira mu kyalo ntwalire munnange ssente eziwera afuneko n'ezinaamuyamba okufuna abapakasi abanaamulimirako.\nBuli mwezi nanyigirizanga ne ηηenda mu kyalo waakiri emirundi ena nga ntuukayo ku Lwakutaano ne nvaayo ku Ssande. Ssaakirowoozaako wadde okufuna okwekengera nti we ssiba munnange agaba ebyange.\nNNAALONGO AZAALA ABALONGO\nMu March wa 1980 nnava ku kibuga ne nzira mu kyalo nga bwe nakolanga. Munnange yantegeeza bwe yali azitoye.\nKu nkomerero y’omwaka kyatuuka n'akubawo abalongo Wasswa ne Nakato essanyu ne lijula okunjabya, nga nze ani Buyiire waabwe afuna erya Ssaalongo eryegombwa ne babinojjo ne libalema!\nWasswa namwongerako erya Fred Sseguya ate Nakato ne mutuuma Peace Nalubega. Olw’ekkula lino munnange lye yantuusaako, omukwano gweyongera Nnaalongo wange buli kalungi ne nkamulowooleza n’abooluganda abamwogerako ebimunyiiza ne mbakyawa.\nSakkiriza baana bange kujula nga mbeegendereza wakati mu kubaagala nti tebalwa kunyiiga ne banjokya! Nagula empuuta n'abazitema ne bajula okunneetamwa ggwe ate Nnaalongo n'abalongo balya batya amaluma!\nMu 2005 ng’abalongo bawezezza emyaka 25, Nakato yalwala obulwadde obwatulema okutegeera, ng’olumbe lumugwira ne lumutuga.\nTwakanda kuyenga ddagala lino na liri nga buteerere. Abamu baatutegeeza nti osanga abalongo twali tubasobezza kyokka kino ne nkiwakanya kuba ssaali mutambuze ate nga ne munnange Nnaalongo mwekakasa talabankana na basajja.\nTwaweebwa amagezi omulongo tumutwaleko mu basawo ab’ekiddugavu era omulimu nagukwasa mwannyinaze (Ssenga w’abaana).\nMu budde obwo Kampala nali mmwabulidde nga nzize mu kyalo ntereere ne Nnaalongo tukuze abaana abagoberera abalongo kuba olwo bo baali bakuze nga n'abaana bazadde.\nAMAWULIRE GANKUTULA ENKIZI\nLumu twali twakamaliriza okulya ekyemisana nga tugandaddeko ne Nnaalongo mu kasiikirize k’omuti mu luggya, mwannyinaze anzirako n'atuuka.\nYampita n’anziza ebbali n'antegeeza nga bwe yali afunye amawulire nti abalongo tebaali baffe kyokka n’ankugira okubitegeeza Nnaalongo ekyandeetera okulowooza nti osanga bukyayi bwa bakazi ku balamu baabwe. Olwankuba omugongo ne mbibuulira Nnaalongo wange.\nOkwalibadde okuddamu yatulika kukaaba nga bw’afukamira wansi n'okunneetondera nti, “mwami nsonyiwa nasobya naye ekituufu abaana si ba mu maka gano era nkusaba onsonyiwe!” Nalabanga abantu abazirika olw'ekigambo ekibagambiddwa nga nkayita kajanja naye kw’olwo nakikkiriza nti biba bituufu kuba akaseera ke nayitamu saagala kuddamu kuntuukako. Amalusu gannema okumira ekitengo ne kinzijira n'empale kata entobeko.\nNalaba ng’ali mu kirooto kyokka oluvannyuma lw’eddakiika nga ziizo nnabuuza Nnaalongo nannyini baana omutuufu n'anziramu ng’akotese omutwe nti, ‘Bulayimu’.\nBulayimu eyambuulirwa yali mukwano gwange gwe ntera n'okweyazikako ebbomba epika mu ggaali omukka nga ye yasomola oluwombo lwange! Ho, natya abantu! Kyokka okuva olwo omulongo Nakato taddangamu kulwala.\nNnaalongo namuleka era sirina kye namukola ne tutambuza obulamu obulala na kati tuli ffembi mu ddya kyokka namala ebbanga nga ngugumuka.\nNateebereza okuwalana musajja munnange nga nakyo tekirina makulu era n'abaana ewange bajja n'emirimu bankolerako.\nMpozzi ekyannuma nnali ndowooza nti munnange eyafunira abaana ku mukeeka anaabaako ky’ampaayo wadde nali saagala!\nEkirala, erinnya lya Ssaalongo lyansigalako kyokka bwe balimpita mpulira amaggwa nga ganfumita mu mutima,” Buyiire bw’amaliriza.\nENSONYI ERI MUSAJJA MUNNANGE TEZINZIGWANGAKO - SSAALONGO SSEMMAMBO\nOmusasi bwe yatuukiridde Ssaalongo Bulayimu Ssemmambo kazaala balongo omutuufu mu bigambo ebitono ddala yagambye nti:\n“Nange ekizibu kino kyangwako bugwi, tekyali kigendererwa kyange. Naye nga bwe bagamba nti, okalya dda kadda dda, n’akange kadda katyo. Kyammenya kuba kyakendeeza enkolagana gye nalina ne Buyiire naye kale ennaku y'ekisajja bwetyo.\nTukwatagana ne Buyiire naye nze n’okutuusa kati ensonyi z'obuntu tezinzigwangamu,” Ssemmambo bwe yagambye\nHoo..., ono ddala yandiba omutujju!\nVision Group etadde ssente mu konsati ya 'Embuzi zaakutudde' eya Gravity Omutujju\nEmiziki gy'Omutujju gyerabizza 'kazende' emiggo


Bukedde Online - Aba Lufula beekalakaasizza olwa bbeeyi y'amaliba\nAba Lufula beekalakaasizza olwa bbeeyi y'amaliba\nKatureebe ataddewo akakiiko ku balamuzi ab...\nABASUUBUZI b'ente mu lufula esangibwa ku luguudo lwa Port Bell batabuse ne basalaasala amaliba n'okusuula emisanvu okutangira mmotoka ezigatwala nga beemulugunya ku bbeeyi eya wansi kwe bagabagulirako.\nBaggyeeyo amajambiya n'ebiso ne bawera okutuusa obulabe ku muntu yenna anaabatambaala era bwe batyo ne bagasalaasala gonna nga balaga obutali bumativu. Baalabye ng'abasuubuzi bamaze okugakuhhaanya ne bagabaggyako ne batandika okugasalaasala.\nSsentebe Joseph Ssebulime ng'aliko byannyonnyola ku ttaka ly'e Kamwokya.\nBaayongeddeko nti pulezidenti Museveni yali yabasuubiza okubazimbira ekyuma ekigalongoosa naye nga bikyali biwanvu. Ssentebe w'abakola mu maliba Abdulnoor Mulo, baamulumirizza okuba mu lukwe kyokka yabakakkanyizza n'abannyonnyola nga naye bw'akosebwa kyenkanyi.\nYagambye nti; "Gavumenti eggyako omusolo gwa butundu 0.8 ku buli kkiro kyokka nagwo mungi .\nAmaliba agatali malongoose gassibwako obukwakkulizo obutafuluma bweru wa ggwanga". Abasuubuzi abamu baategeezezza nti waliwo ababawa looni abavuddeko bbeeyi y'amaliba okukka wansi nga bagabagulako ku ssente ntono.\nSsentebe w'abasuubuzi bonna mu lufula Abbey Mugumba yasabye Gavumenti ebayambe balinnyise ku bbeeyi y'amaliba ng'ebazimbira ekyuma ekigalongoosa.\nOmutuuze ng'alaga ekyapa Ssenfuka kye yamuwa ng'amaze okwegula.\nGuno omwaka gwa kukola si kusaaga - Lukwago\nNkomawo ku bwaloodi meeya - Lukwago\nNdi mwetegefu okukola mu kifo kya Loodi Meeya - Kidandala


Bukedde Online - Klezia ewandiikidde Museveni\nMinisita Nadduli atadde empapula ze ku mmeeza ababaka ne bamatira\nEyatulugunyizibwa ku poliisi ya Jinja Road...\nMu bubaka bwabwe eri Palamenti, Abasumba baasabye Palamenti okubeera ensaale mu kukola ennoongosereza mu Konsitityusoni okutereeza ebyobufuzi by’eggwanga nga bayita mu kuteesa, okukkaanya n’okwebuuza ku bantu abaabalonda.\nSsaabasumba Lwanga (ku kkono) ng’alaga akatabo akaawandikiddwa paapa Francis,omubaka wa paapa Micheal Blume ne ssentebe w’ekibiina ky’abepisikopi Rev. John Baptist Odama mu lukungaana lw’abamawulire.\nABASUMBA ba Eklezia ya Uganda bafulumizzaawo ekiwandiiko ku mbeera eriwo mu ggwanga ne balabula ku katyabaga Uganda keeyolekedde singa tewabaawo kikyukamu ku ngeri ebyobufuzi gye bikwatiddwaamu okuva okulonda lwe kwaggwa mu February 2016.\n“Tuteekwa okujjukira ebyafaayo bya Uganda, twewale okuzza eggwanga lyaffe mu biseera ebyakaziggiziggi,” Abasumba bwe baalabudde mu kiwandiiko ekyassiddwaako omukono gwa ssentebe w’olukiiko lw’Abasumba, John Baptist Odama.\nAbasumba baategeezezza nti, Uganda nsi yaffe ffenna, era tulina okugyenyumirizzaamu nga tulafubana okugiwangaliramu mu mirembe, obumu n’omukwano nga tuyita mu kuwagira enteekateeka ez’okukkaanya mu byobufuzi, okusonyiwagana, obwenkanya n’obutebenkevu ku mitendera gyonna.\nBaasembye wabeewo ennoongosereza mu Konsitityusoni , ennonda y’akakiiko k’Ebyokulonda ekyukemu, ekkomo ku bisanja bya Pulezidenti lizzibwe mu Konsitityusoni era ne basaba wabeewo n’enteeseganya wakati wa Gavumenti n’oludda oluvuganya ku lw’obulungi lw’eggwanga.\nMu buufu obwo, Abasumba balina obubaka obw’okwefumiitiriza bwe bawadde Gavumenti empya eyaakalondebwa, Palamenti empya, ekitongole ekiramuzi, ab’ebyokwerinda ne Bannabyabufuzi ne Bannayuganda okutwaliza awamu.\nGAVUMENTI ESSE EKITIIBWA MU MATEEKA NE KONSITITYUSONI\nMu bubaka bwabwe eri Gavumenti, Abasumba baasemba, Gavumenti esse ekitiibwa mu mateeka ne Konsitityusoni kubanga guno gwe musingi ogw’enfuga eya Demokulase. Abasumba baagambye nti amateeka tegalina kutyoboolwa olw’okubanga Gavumenti erina obukuku bwayo obw’ebyobufuzi ku balala.\nBaasabye eb’ebitongole ebyokwerinda okwewala okukozesa eryanyi erisusse nga bakwasisa amateeka. Bajjukiza Gavumenti nti buvunaanyizibwa bwayo okussa ekitiibwa mu ddembe ery’obuntu erirambikiddwa mu Konsitityusoni nti lya bwebange so terigabibwa Gavumenti.\nABABAKA MUKULEMBEZE EBIRUMA ABANTU SI BIBIINA BYAMMWE\nAbasumba era baasabye ababaka okubaga n’okuyisa amateeka agayamba abantu so si kuyisa mateeka agayamba ebibiina.\nAbabaka baasabiddwa okwewala okusalirawo mu bubondo bw’ebibiina byabwe ku nsonga enkulu ezikwata ku bantu.\nBaanokoddeyo ensonga; Eyokusattulula obufumbo, n’ensonga Ey’okuggyamu embuto nti amateeka ku nsonga ezo galina okubeera nga tegatyoboola obuwangwa n’enzikiriza ey’Ekikristaayo.\nABALAMUZI MWEWALE KYEKUBIIRA\nEri ekitongole ekiramuzi, Abasumba tebaalumye mu bigambo bwe baasabye Abalamuzi okwewala okusala emisango mu kutya n’okwekubira ne babajjukiza nti Ekitongole ekiramuzi kiteekwa okwetongola nga Konsitityusoni bw’eragira mu katundu 126.\nAbasumba baategeezezza nti babiwulira nti ekitongole ekiramuzi oluusi kirina abakiyingirira mu mirimu gyakyo nga balagira Abalamuzi okusala emisango mu ngeri bo gye baagala kye baagambye nti kikyamu kimenya Konsitityusoni ne Bayibuli.\nBANNABYABUFUZI MWEWALE EBYOBUFUZI EBYAWULA MU BANTU:\nAbasumba basabye bannabyabufuzi okweyambisa amakubo aga Demokulaase okugonjoola obutakkaanya ku mitendera gyonna kye baagambye nti kino kye kijja kuyamba okutereeza ebyobufuzi.\nBaasabye Bannabyufuzi okukulembeza ebyobufuzi ebigatta abantu mu kifo ky’Ebyobufuzi ebyawulayawula mu bantu. “ Abakulembeze ab’oludda oluvuganya tubasaba okufaayo okulaba nti bagondera amateeka era basse ekitiibwa ne mu ddembe lya Bannayuganda abalala”, ekiwandiiko bye kyasomye BANNAYUGANDA MUKUUME EMIREMBE Abasumba baasabye Bannayuganda nti ng’okulonda bwe kwawedde, bateekwa okukuuma emirembe n’okwewala okwenyigira mu bikolwa eby’effujjo.\nMu kiwandiiko kino, Abasumba bavumiridde ebikolwa eby’ebitongole ebyokwerinda okuyoola abakulembeze ab’oludda oluvaganya n’abawagizi baabwe okuva okulonda lwe bbanga. Abasumba baagambye nti ekisinga okubennyamiza kwe kuba nti abantu abakwatiddwa bangi tebafunye kulamulwa ng’amateeka ga Uganda bwe galagira.\nBawabudde ebitongole ebikuumaddembe Baagambye nti enkola ey’ebitongole ebikuuma ddembe okukozesa eryaanyi erisusse ku bantu ereetawo embeera ey’abantu okwekyawa n’okuggwaamu essuubi kye baagambye nti si kirungi eri Uganda eyakayingira eby’obufuzi eby’ebibiina ebingi Kyokka n’aboludda oluvuganya, Abasumba baabasabye okweyisa mu ngeri ey’obuvunaanyizibwa n’okussa ekitiibwa mu mateeka.\nZiizino ensonga eziyambye Museveni okuwangula\nEnkola y'emirimu mu Poliisi ya kibogwe - Babaka\nOmwaka mulamba ogwa Palamenti; Mubaka ki asinze okuteesa?